Banyak formula, tapi Rafizi guna juga program diusaha PN: Hamzah

Walaupun banyak mengemukakan pelbagai formula sebelum dan selepas menjadi kerajaan, Menteri Ekonomi kerajaan Pakatan Harapan-Barisan Nasional (PH-BN), Rafizi Ramli, akhirnya menerima juga usaha dan program yang telah disusun oleh Perikatan Nasional (PN) sebelum ini.

Ketua Pembangkang, Datuk Seri Hamzah Zainudin berkata, inisiatif pendapatan rakyat (IPR) yang dirasmikan Rafizi, semalam (26 Februari) telah diusahakan oleh bekas Menteri di Jabatan Perdana Menteri (Ekonomi), Datuk Seri Mustapa Mohamed yang juga ahli Majlis Pimpinan Tertinggi Bersatu.

“Saya melihat bahawa apabila kita bercakap tentang kos sara hidup ini banyak menteri buat bermacam-macam pengumuman. Semalam saya dengar ada seorang menteri dah merasmikan satu program IPR… inisiatif pendapatan rakyat.

“Alhamdulillah saya bersyukur kerana akhirnya seorang menteri yang sarat dengan bermacam-macam formula akhirnya menerima formula yang telah diusahakan oleh bekas menteri ekonomi, Datuk Seri Mustapa Mohamed dalam prospek membasmi kemiskinan,” katanya ketika membahas Bajet 2023 di Dewan Rakyat hari ini (Isnin, 27 Februari 2023).

Hamzah berkata PN telah berbincang mengenai kos sara hidup yang membebankan rakyat sebelum ini.

Sehubungan itu beliau menawarkan kerjasama untuk membantu kerajaan PH-BN dalam usaha menyelesaikan masalah kemiskinan serta kos sara hodup yang sedang dihadapi rakyat.

“Kami ni bersedia. Saya nak bagi tahu (Ahli Parlimen) Putrajaya (Datuk Dr Radzi Jidin)… dia bincang pasal bab kemiskinan ini semasa beliau menjadi timbalan menteri, akhirnya menjadi menteri, boleh (bekerjasama).

“Bekas Perdana Menteri (Tan Sri Muhyiddin Yassin) bos saya… macam-macam jawatan yang telah dipegangnya. Jadi (mari) kita bincang.

“Kita tahu sehebat mana formula yang dikatakan oleh Yang Berhormat Pandan (Rafizi) itu akhirnya terima juga apa yang telah pun kita (PN) kemukakan.

“Sebab ini (PN mengutamakan) kepentingan negara dan rakyat. Jangan nak angkuh sangatlah. Kami (PN) ni bersedia (memberi cadangan). Sebab itu cadangan-cadangan yang dibangkitkan oleh kami. Saya dapat macam-macam mesej daripada rakyat di bawah sana,” tegas beliau lagi.

Mengambil contoh Wawasan Kemakmuran Bersama (WKB) yang diperkenal kerajaan PN sebelum ini, Hamzah yang juga ahli Parlimen Larut berkata PN berpendapat keutamaan mesti diberikan kepada melaksanakan aktiviti yang boleh menjamin pertumbuhan ekonomi utama dalam negara.

“Bila kita tanya, ada menteri yang menjawab bahawa Wawasan Kemakmuran Bersama ini tidak mahu diguna pakai lagi, sedangkan sebenarnya apa yang kita (PN) lakukan adalah sesuatu untuk mencari pendapatan atau hasil daripada ekonomi baru.

“Aktiviti-aktiviti pertumbuhan ekonomi utama kita ini seharusnya kita berikan penekanan. Jadi potensi ekonomi, persisiran dan maritim juga boleh kita manfaatkan. Jadi dengan kawasan pesisiran pantai dan maritim Malaysia yang luas dan strategik, ianya sangat sesuai untuk kita bangunkan pusat ekonomi baru dalam negara.

“Jadi apa yang saya sebutkan ini contoh-contoh yang ada dalam wawasan tersebut. Kalau YAB Tambun (Datuk Seri Anwar Ibrahim) boleh melihat kembali (wawasan itu) tak tak salah.

“Kita di sini tak apalah nak tukar nama wawasan itu. Itu tak jadi masalah kepada kita. Yang pentingnya untuk kepentingan bersama, untuk kepentingan negara dan rakyat,” katanya.


Tok Pa kongsi pengalaman dijangkiti Covid-19, gesa ambil vaksin

Pengalaman berada selama 12 hari di wad Hospital Raja Perempuan Zainab (HRZ) II, Kota Bharu Kelantan, selepas dijangkiti Covid-19 awal Januari lalu, merupakan kenangan yang tidak akan dilupakan oleh Menteri di Jabatan Perdana Menteri (Ekonomi) Datuk Sri Mustapa Mohamed.

Berkongsi kisahnya di Radio Kelantan FM pagi ini, Mustapa berkata, sepanjang berada di wad, pelbagai pengalaman yang dilaluinya antara yang paling ‘menakutkannya’ adalah ketika ditahan di wad Unit Kawalan Rapi (ICU) selama tiga hari.

“Apabila saya mendapat pengesahan bahawa saya positif Covid-19 saya segera dimasukan ke wad hospital, berada dalam 4-5 hari di wad biasa kemudian memasuki hari ke tujuh darah saya ‘tak comel’ doktor kata saya kena masuk ICU.

“Untuk makluman di ICU tiada tandas, tidak boleh keluar kena pakai pampers, tak boleh bergerak dan kita akan dipantau rapi oleh jururawat dan doktor, Alhamdullillah selepas tiga hari itu saya diminta ke wad biasa semula,” katanya.

Justeru beliau mengingatkan orang ramai bahawa pandemik Covid-19 bukanlah sesuatu yang direka-reka dan tidak boleh dipandang ringan.

“Janganlah kita mendengar cerita-cerita negatif dan paslu mengenai pandemik ini, kita sama-sama jaga kita,” katanya lagi.

Jelasnya apa yang dilaluinya sudah cukup menjadi pengajaran dan iktibar kepada orang ramai bahawa penyakit ini tidak mengenal sesiapa dan boleh dijangkiti oleh sesiapa sahaja.

“Sama-samalah kita mencegahnya, patuhi segala saranan yang telah dikeluarkan,” tegasnya.

Katanya lagi, ujian Covid-19 ini juga menyeru kepada manusia supaya insaf dan sedar betapa kerdilnya kita semua.

“Ancaman ini serius, perlu diambil berat oleh rakyat. Ketakutan kepada Covid-19 biar sebati dengan diri kita kerana kita masih belum memenangi peperangan ini,” katanya.

Dalam masa sama, beliau turut meminta rakyat Malaysia agar berdiri teguh di belakang kerajaan, Kementerian Kesihatan dan pihak penguatkuasa bagi mempertahankan nyawa serta kehidupan.

“Kalau ada gejala segera dapatkan rawatan pergi jumpa doktor dan kita kena selalu patuh SOP,”katanya.

Justeru beliau menyarankan orang ramai untuk segera mendapatkan suntikan vaksin kerana itu sahaja senjata yang berkesan setakat ini.

Pada 10 Januari 2021, pejabat Mustapa menerusi satu kenyataan mengesahkan pemimpin itu positif Covid-19.


OPR naik atau turun diputuskan pada mesyuarat MPC Julai ini

Status mengenai kenaikan atau penurunan kadar dasar semalaman (OPR) hanya akan diketahui pada Julai nanti selepas berlangsungnya mesyuarat jawatankuasa dasar monetari (MPC).

Untuk rekod, mesyuarat MPC itu akan menjadi asas perbincangan kepada keputusan Bank Negara Malaysia (BNM) sama ada mengekalkan status quo OPR atau pun sebaliknya.

Ketua Ahli Ekonomi Juwai IQI Shan Saeed berkata bank pusat telah menetapkan matlamat monetari yang bijak dan berhemat. Sehubungan itu, ia berjaya mengekalkan kestabilan harga, monetari serta pertumbuhan dan yang paling penting kestabilan struktur ringgit.

“Pada Oktober 2022, ringgit diniagakan pada RM4.78 dan orang ramai mula mengandaikan yang mata wang tempatan akan mencecah RM5.50 dan RM6 berbanding dolar AS dan ringgit akan jatuh merudum. Kami tidak setuju dengan pandangan ini.

“Pada 24 Nov, 2022 apabila Perdana Menteri Datuk Seri Anwar Ibrahim dilantik sebagai PM ke-10, ringgit diniagakan pada RM4.48 berbanding dolar AS. Unit tempatan meningkat 1.5 peratus dalam tempoh kurang daripada empat jam selepas pengumuman itu dibuat.

“Bagi tahun ini, ringgit dijangka diniagakan antara paras RM4.10 dan RM4.37 berbanding dolar AS dan harga minyak bergerak antara paras US$83 dan US$127 setong,” katanya menurut laporan Bernama.

Shan berkata ringgit akan disokong oleh tiga pembolehubah, iaitu harga minyak tinggi, keluaran dalam negara kasar (KDNK) yang dijangka berkembang antara 4.5 peratus dan 5.5 peratus dan kestabilan makroekonomi.

Beliau juga berpandangan lawatan Anwar ke China baru-baru ini akan menyaksikan lonjakan dalam perdagangan bersama-sama dengan kestabilan makroekonomi dan harga komoditi tinggi.

“Selain itu, defisit belanjawan dan nisbah hutang berbanding KDNK Malaysia dijangka turun kerana negara akan mendapat manfaat daripada harga komoditi tinggi, yang memberi ruang kepada pergerakan fiskal. Jadi BNM dijangka terus mengekalkan OPR,” katanya.

Shan juga menegaskan penghargaan perlu diberikan kepada Gabenor BNM Tan Sri Nor Shamsiah Mohd Yunus kerana beliau telah mengambil langkah lebih awal yang berhemat pada 2020.

Gabenor, katanya, telah menurun OPR daripada tiga peratus kepada 1.75 peratus dan secara perlahan-lahan dan sangat berstruktur telah menaikkan kadar faedah sebanyak 25 mata asas yang menunjukkan keyakinan BNM terhadap ekonomi.

Sementara itu, Rizab Persekutuan Amerika Syarikat telah menaikkan kadar faedah sebanyak 75 mata asas, dan beberapa bank pusat lain malahan sehingga 200 mata asas. Ia menunjukkan situasi panik bank-bank pusat tersebut, katanya.

“Gabenor BNM telah mengambil beberapa langkah bijak dan BNM menjalankan tugas dengan baik. Dengan OPR berada pada 2.75 peratus ketika ini, saya percaya tidak perlu untuk menaikkan kadar, yang mana ia akan merangsang pertumbuhan KDNK. Apa yang paling penting adalah angka eksport makin meningkat.

“Kami optimis dengan prospek ekonomi Malaysia pada 2023,” katanya.


Thai tahan 69 pendatang Myanmar cuba ke Malaysia, siasat kes bunuh

Sekurang-kurangnya 69 pendatang asing Myanmar yang dipercayai dalam perjalanan untuk menyeludup masuk ke Malaysia ditahan pihak berkuasa Thailand di wilayah Songkhla, susulan penemuan mayat seorang warga tempatan di daerah Hat Yai.

Seramai 49 daripada pendatang itu ditahan di dalam hutan di daerah Hat Yai dan disoal siasat berhubung kematian seorang penduduk berusia 40 tahun dalam kubur baharu berhampiran kampung Khlong Pom.

Ketua Kampung Ban Phru, Winai Tonyalae dan sukarelawan pertahanan menemukan sekumpulan lelaki dan wanita bersembunyi di dalam hutan, semalam (2 Jun) kira-kira enam kilometer dari kubur di mana Maddol Binson ditemukan pada Rabu.

Tonyalae kemudian memaklumkan kepada polis yang mengepung kawasan itu.

Polis kemudian menangkap dan membawa mereka untuk disoal siasat bagi mengetahui sama ada mana-mana daripada mereka terlibat dalam pembunuhan Maddol, seorang pekerja firma pemangkasan pokok yang mendapat kontrak daripada Pihak Berkuasa Elektrik Wilayah di daerah Na Mom di wilayah Songkhla.

Mangsa ditemui dalam keadaan mulut tersumbat dan tangan dan kakinya diikat ke belakang. Dia dipercayai telah dipukul di kepala. Motosikalnya ditemui dalam kolam kira-kira 300 meter dari kubur. Terdapat tanda-tanda pergelutan berhampiran tempat kejadian.

Pada malam Rabu, polis menahan 19 pendatang tanpa izin Myannar dan dua warga Thailand di kawasan hutan tidak jauh dari sempadan di Hat Yai. Mereka juga sedang disoal siasat tentang pembunuhan Maddol.

Satu sumber berkata polis meneliti rakaman kamera litar tertutup (CCTV) yang menunjukkan Maddol menunggang motosikalnya dari rumahnya sekitar jam 3 petang Selasa. Dia dilaporkan meninggalkan rumahnya untuk menangkap ikan sebelum dibunuh.


Putin beri amaran sasaran baharu jika Ukraine dibekal peluru berpandu

Presiden Russia Vladimir Putin hari ini (Ahad, 5 Jun 2022) memberi amaran bahawa Moscow akan menyerang sasaran baharu jika Barat membekalkan peluru berpandu jarak jauh kepada Ukraine, sambil mengingatkan penghantaran senjata baharu ke Kyiv bertujuan melanjutkan tempoh konflik.

Jika Kyiv dibekalkan dengan peluru berpandu jarak jauh, “kami akan membuat kesimpulan yang sesuai dan menggunakan senjata kami… untuk menyerang sasaran yang belum kami langgar sebelum ini,” kata Putin dipetik agensi berita Russia.

Dalam petikan wawancara yang akan disiarkan lewat Ahad di televisyen Rossiya-1, Putin tidak menyatakan dengan tepat di mana sasaran atau julat tepat peluru berpandu yang akan membuatkan Moscow bertindak balas.

Tetapi komen beliau menyusul hanya beberapa hari selepas Amerika Syarikat (AS) mengumumkan ia akan membekalkan Ukraine dengan Sistem Roket Artileri Mobiliti Tinggi (Himars).

Himars ialah unit mudah alih yang boleh melancarkan pelbagai peluru berpandu berpandu ketepatan tinggi secara serentak sehingga 80 kilometer (50 batu) jauhnya.

Pakar ketenteraan mengatakan bahawa jarak sistem Himars lebih jauh sedikit daripada sistem Russia yang serupa, sekali gus bermakna tentera Ukraine boleh menyerang artileri musuh sambil menjauhkan diri dari jangkauan Moscow.

Presiden AS Joe Biden bagaimanapun menolak membekalkan Ukraine dengan sistem yang boleh sampai ke wilayah Russia, walaupun Kyiv meminta berulang kali untuk senjata sedemikian.

Putin berkata bahawa “tiada apa-apa yang baharu” dalam senjata yang dibekalkan oleh Washington kepada Kyiv, dan pasukan Ukraine mempunyai senjata “serupa dengan sistem buatan Soviet atau Russia.”

Julat peluru berpandu tidak “bergantung pada sistem itu sendiri, tetapi pada peluru berpandu yang digunakan,” kata Putin.

“Daripada apa yang kita tahu dan faham hari ini, ia adalah sistem yang menggunakan peluru berpandu dengan jarak 45 hingga 70 kilometer.”

Putin berkata bahawa matlamat tunggal Barat membekalkan senjata ke Ukraine adalah “untuk memanjangkan konflik selama mungkin.”

Kereta kebal T-72 buatan Russia yang dibekalkan beberapa negara Eropah Timur kepada Ukraine.

Sementara itu, Moscow berkata bahawa tentera Russia memusnahkan kereta kebal yang dibekalkan ke Ukraine oleh negara-negara Eropah timur, termasuk Poland, ketika serangan ke atas Kyiv.

“Peluru berpandu berketepatan tinggi dan jarak jauh yang ditembakkan oleh Tentera Aeroangkasa Russia di pinggir Kyiv memusnahkan kereta kebal T-72 yang dibekalkan oleh negara Eropah timur dan kenderaan perisai lain yang berada di depot,” kata jurucakap Kementerian Pertahanan Russia, Igor Konashenkov.

Terdahulu Datuk Bandar Kyiv, Vitali Klitschko berkata beberapa letupan di bandar Darnytsky dan Dniprovsky di ibu negara Ukraine itu kedengaran, serangan pertama seumpama itu ke atas ibu negara sejak 28 April.

Menurut tentera udara Ukraine, beberapa peluru berpandu jelajah ditembakkan ke arah Kyiv oleh pesawat TU-95 Russia yang berpangkalan di Laut Caspian, dengan salah satu daripadanya dipintas. – Agensi


Kes rasuah Bung Mokhtar, saksi beritahu MOF lulus pelaburan RM150 juta Felcra

Mahkamah Sesyen Kuala Lumpur diberitahu Kementerian Kewangan bersetuju untuk meluluskan pelaburan RM150 juta oleh Felcra dalam unit amanah Public Mutual Berhad selepas meneliti tiga kertas cadangan pelaburan dikemukakan Ahli Parlimen Kinabatangan Datuk Seri Bung Moktar Radin.

Bekas Pengurus Besar Kumpulan Kewangan (CFO) Felcra Berhad Mohd Azmy Abu Samah, 54, berkata Bung Moktar yang ketika itu Pengerusi Bukan Eksekutif agensi berkenaan mengemukakan tiga kertas cadangan tersebut masing-masing melibatkan pelaburan RM50 juta, RM100 juta dan RM150 juta untuk pertimbangan kementerian, menurut laporan Bernama.

Mohd Azmy berkata pada asalnya Bung Moktar bertemu dengan Datuk Seri Ahmad Husni Hanadzlah yang ketika itu Menteri Kewangan II di Parlimen dan menyerahkan satu kertas cadangan berhubung pelaburan RM50 juta dalam unit amanah.

“Namun, Menteri Kewangan II bertanya kepada Bung Moktar mengapa tidak laburkan kesemuanya yang merujuk kepada dana pencen dalam Felcra,” kata saksi itu semasa pemeriksaan utama oleh Timbalan Pendakwa Raya Mohd Sophian Zakaria, pada perbicaraan kes rasuah membabitkan Bung Moktar dan isterinya, Datin Seri Zizie Izette Abdul Samad.

Menurut saksi pendakwaan ke-26 itu, beliau kemudian memberitahu Bung Moktar, ia terpulang kepada Menteri Kewangan Diperbadankan (MKD) yang juga pemegang saham dan menasihati Bung Moktar supaya tidak melaburkan kesemuanya.

Saksi itu berkata MKD bagaimanapun meluluskan pelaburan RM150 juta melalui surat bertarikh pada 23 April 2015.

Disoal Mohd Sophian mengenai sama ada RM150 juta dalam pelaburan unit amanah Public Mutual dibentangkan dahulu kepada ahli lembaga pengarah Felcra, Mohd Azmy menjawab, “Tiada keperluan, namun sebarang pelaburan perlu dilaporkan kepada ahli lembaga pengarah”.

Bagaimanapun, saksi itu berkata pemindahan wang RM150 juta untuk pelaburan unit amanah itu tidak dilaporkan kepada ahli lembaga pengarah sebelum pemindahan wang dibuat.

“Wang RM150 juta itu dimasukkan ke dalam akaun unit amanah Public Mutual dan saya telah memaklumkan perkara itu secara bertulis kepada Bung Moktar,” kata Mohd Azmy.

Prosiding di hadapan Hakim Rozina Ayob bersambung 6 April ini.

Pada 3 Mei 2019, Bung Moktar, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada perunding unit amanah, Norhaili Ahmad Mokhtar di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Pesakit jantung muda meningkat

Ramli dalam usia lewat 30-an sentiasa sibuk dengan tugasnya sebagai ketua pegawai eksekutif untuk sebuah syarikat. Terlalu sibuk hingga tidak mempunyai masa untuk menjaga kesihatan diri.

Pada suatu pagi, sewaktu Ramli hendak ke pejabat, dia mengalami rasa sakit dada yang amat sangat. Rasa sakit itu menyebabkan dia sukar bernafas dan tiba-tiba pitam.

Apabila Ramli pulih dan sedar semula, dia mendapati dirinya berada di hospital. Apakah yang telah berlaku?

“Ramli, anda telah mengalami serangan jantung . Saya dapati serangan jantung berpunca daripada tabiat merokok anda,” terang doktor.

Kisah Ramli adalah lazim bagi kebanyakan penghidap sakit jantung tetapi belum lagi didiagnosis. Oleh yang demikian, mereka menjalani kehidupan harian tanpa menyedari bahawa mereka sedang menghidap penyakit ini.

Kebanyakan pesakit mungkin dengan secara tiba-tiba diserang dengan gejala-gejala terkejut seperti sesak nafas, sakit dada atau debaran jantung.

Biasanya selepas ini berlaku, barulah mereka bergegas berjumpa doktor dan diberitahu apa yang mereka alami sebenarnya merupakan gejala-gejala sakit jantung.

Pendek kata, sakit jantung kini tidak lagi berperangai ala-ala gadis sunti yang malu-malu seperti mana pernah dipertontonkannya dahulu.

Ia bukan lagi penyakit pak cik, mak cik. Bukan juga ia menyerang orang-orang kaya sahaja. Sila buang tanggapan anda bahawa ia jarang-jarang membunuh seperti tabiatnya sebelum ini. Wabak ini juga dikatakan menjadi semakin kerap menyerang golongan muda.

Menurut kajian Unit Kardiologi Pusat Perubatan Universiti Malaya (PPUM) yang dijalankan Perunding Kardiologi PPUM 20 peratus pesakit jantung terdiri daripada mereka yang berumur 40 tahun ke bawah. Hasil kajian juga menunjukkan lebih 95 peratus terdiri daripada lelaki.

Pakar Perunding Kardiologi, Dr. Zul Hilmi Yaakob memberitahu, kajian itu bertujuan membuat perbandingan antara statistik pesakit muda dan tua.

Statistik itu menunjukkan pesakit yang berumur 40 tahun ke bawah meningkat.

Kebanyakan pesakit mempunyai gaya hidup yang tidak baik termasuk aktif merokok. Pesakit juga tidak tahu bahawa mereka menghidap sakit jantung sehinggalah pemeriksaan dibuat.

Ada juga pesakit menganggap sakit dada sebagai penyakit biasa kerana tidak menyangka ia sebenarnya sakit jantung sebab umur masih muda,” ujarnya.

Justeru itu, beliau menasihatkan orang ramai menjalankan gaya hidup sihat, berhenti merokok dan segera membuat pemeriksaan di bahagian kecemasan hospital jika tiba-tiba mengalami sakit dada.


Pelancaran Ikrar Perikatan Nasional Bagi Pilihan Raya Negeri Melaka 14 November 2021.

Bismillahirrahmanirrahim.
Assalamualaikum wa rahmatullahi wa barakatuh dan salam sejahtera.

Apa khabar semua? Saya doakan saudara dan saudari semua sihat wal afiat.

1. Alhamdullillah, syukur ke hadrat Allah s.w.t kerana dengan izin dan rahmat-Nya kita dapat bersama-sama pada petang ini untuk mengikuti Majlis Pelancaran Ikrar Perikatan Nasional Untuk Melaka sempena Pilihan Raya Negeri Melaka yang akan diadakan pada 20 November nanti

2. Suasana pilihanraya negeri pada kali ini cukup berbeza berbanding sebelumnya, termasuklah pendekatan yang digunakan oleh calon dan parti yang bertanding. Ini adalah bagi mematuhi prosedur operasi standard (SOP) yang telah ditetapkan.

3. Namun begitu, di sebalik kekangan ini, ledakan semangat juang dan kesungguhan calon-calon Perikatan Nasional terus membara, tidak luntur walau apa pun badai yang mendatang. Iltizam mereka untuk menawarkan bakti dan budi serta menyemai kasih kepada seluruh rakyat negeri Melaka adalah satu komitmen penting yang Perikatan Nasional pertaruhkan. Kita menawarkan kepada rakyat negeri Melaka pemimpin-pemimpin berwibawa sebagai peneraju motto kita: Melaka Bangkit Gemilang. Saya amat yakin, gabungan kepimpinan calon Perikatan Nasional yang bertanding kali ini mampu membawa aspirasi rakyat negeri Melaka yang tentunya ingin melihat Melaka bangkit sebagai sebuah negeri yang gemilang.

PRIHATIN MELAKA, MELAKA BANGKIT GEMILANG

4. Perikatan Nasional berikrar akan membawa perubahan besar kepada pendekatan pentadbiran negeri Melaka. Pentadbiran kita akan bertunjangkan nilai integriti dan ketelusan. Ini bagi memastikan kepentingan dan kesejahteraan rakyat senantiasa menjadi nadi dan keutamaan pentadbiran negeri.

5. Perikatan Nasional telah merangka satu tawaran yang inklusif dan menyeluruh kepada seluruh rakyat negeri Melaka. Ini bagi memastikan tiada golongan yang dipinggirkan daripada mendapat limpahan manfaat hasil pembangunan pesat negeri ini dalam pelbagai sektor ekonomi.

6. Justeru, Perikatan Nasional telah menyediakan Ikrar berteraskan 6 tunjang utama, berpacukan 11 strategi dan berlandaskan 74 pendekatan. Ikrar yang ditawarkan ini bukan omongan kosong, mahupun janji bulan dan bintang. Ikrar ini adalah satu komitmen bahawa Kerajaan negeri yang bakal dibentuk nanti adalah berteraskan suara rakyat yang mahu melihat Melaka Bangkit Gemilang sebagai sebuah negeri yang maju, prihatin rakyat dan dipimpin oleh sebuah pasukan kepimpinan yang berintegriti. Tumpuan Kerajaan baharu Perikatan Nasional yang akan dibentuk kelak akan berpaksikan kepada Keutuhan Ekonomi, Keprihatinan Kepada Rakyat, Kerancakan Sektor Pelancongan, Kelestarian Alam Sekitar, Kecekapan Infrastruktur serta Keteguhan Dan Kejujuran Pentadbiran.

Saudara dan saudari yang saya kasihi, khususnya yang berada di negeri Melaka,

Tunjang 1: Keutuhan Ekonomi

7. Dalam aspek ekonomi, Melaka mempunyai potensi yang cukup besar untuk dimaju dan dipacu ke tahap yang jauh lebih tinggi. Ini termasuklah dalam sektor perkhidmatan, pembuatan dan agro makanan serta pelancongan. Oleh yang demikian, Perikatan Nasional akan memastikan ekonomi negeri Melaka dibangunkan supaya lebih utuh dan mampan. Ini termasuklah tumpuan kepada industri strategik dan berimpak tinggi serta fokus kepada pendigitalan dan pembangunan Perusahaan Mikro, Kecil dan Sederhana (PMKS). Melalui pendekatan ini, lebih banyak peluang perniagaan dapat dijana dan tentunya para peniaga di Melaka dapat memperoleh pendapatan yang lebih tinggi, bahkan boleh meningkat berlipat kali ganda. Pulangan kepada negeri pula akan diterjemahkan melalui pembangunan pesat yang dapat dinikmati oleh setiap lapisan rakyat di negeri Melaka.

8. Dengan limpahan ekonomi, lebih banyak peluang pekerjaan berkualiti dan berpendapatan tinggi dapat ditawarkan untuk rakyat di negeri Melaka. Ini termasuklah graduan TVET, Orang Kurang Upaya (OKU) serta pesara yang masih ingin aktif berkhidmat. Bagi kumpulan berpendapatan rendah pula, pelbagai aktiviti ekonomi tambahan dalam sektor pertanian, perikanan dan perkhidmatan akan disediakan untuk mereka menambah pendapatan masing-masing.

Tunjang 2: Keprihatinan Kepada Rakyat

9. Keprihatinan rakyat adalah prinsip utama Ikrar Perikatan Nasional. Dalam konteks ini, Perikatan Nasional akan memastikan aspek kesihatan mental dan jasmani, perumahan, kemudahan rekreasi serta pendidikan untuk setiap lapisan masyakarat diberikan perhatian sepenuhnya. Bagi membina bakat masa hadapan yang hebat dalam kalangan anak watan Melaka, pendidikan merupakan asas penting yang wajib diperteguhkan. Antara pendekatan Perikatan Nasional adalah dengan meningkatkan prestasi pendidikan rendah dan menengah serta meletakkan Melaka dalam ranking 3 negeri terbaik dalam pencapaian keputusan peperiksaan awam di Malaysia. Selain itu, Hab Pendidikan dan Latihan Teknikal dan Vokasional (TVET) akan diwujudkan di negeri Melaka melalui kerjasama dengan kementerian, agensi berkaitan dan pihak swasta tempatan dan antarabangsa.

10. Kerajaan Perikatan Nasional juga akan memberikan perhatian kepada pengurusan sekolah tahfiz. Bagi memastikan persekitaran yang kondusif, bantuan penyelenggaraan akan diberikan kepada semua sekolah tahfiz yang berdaftar di bawah Jabatan Agama Islam Melaka (JAIM).

11. Selain itu, bantuan one-off sebanyak RM200 akan diberikan kepada Guru Tahfiz, Guru KAFA dan juga Guru Tadika di bawah seliaan JAIM. Ini adalah bagi menghargai jasa dan bakti guru-guru untuk mendidik anak-anak dalam apa jua keadaan.

12. Keprihatinan Perikatan Nasional kepada rakyat adalah merangkumi semua golongan masyarakat, termasuklah belia dan wanita. Ini turut melibatkan golongan suri rumah, ibu tunggal dan Orang Kurang Upaya (OKU). Pelbagai program bantuan, latihan kemahiran dan khidmat nasihat akan disediakan, khususnya dalam memperkasa dan mengoptimumkan penglibatan kumpulan sasar ini dalam aktiviti ekonomi dan sosial. Perhatian turut diberikan kepada koperasi usahawan wanita yang bergiat aktif dalam perusahaan mikro, kecil dan sederhana. Selain itu, Dewan Undangan Negeri Belia Melaka akan diwujudkan bagi membina dan menggilap generasi pemimpin masa depan dari kalangan anak muda jati Melaka.

13. Perikatan Nasional memahami bahawa pandemik COVID-19 memberi kesan yang cukup mendalam kepada rakyat dan kesannya masih terasa sehingga kini. Bagi meringankan impak pasca COVID-19, bayaran lesen perniagaan dan bayaran sewa tapak kepada penjaja dan peniaga kecil akan dikurangkan. Ini bagi meringankan beban kewangan dan memberi ruang kepada mereka untuk kembali berniaga.

14. Perikatan Nasional menyedari dalam tempoh yang sukar ini, perbelanjaan untuk menyambut kelahiran anak juga memberi kesan kepada sebahagian rakyat. Oleh yang demikian, bantuan one-off sebanyak RM200 akan diberikan kepada semua anak yang dilahirkan di negeri Melaka pada tahun 2021.

Saudara saudari yang saya kasihi,

Tunjang 3: Kerancakkan Sektor Pelancongan

15. Melaka sememangnya terkenal dengan tempat-tempat bersejarah yang menarik dan menjadi tumpuan pelancong. Namun, sektor pelancongan, khususnya di Melaka terjejas teruk apabila berlakunya pandemik COVID-19. Setelah hampir dua tahun sektor pelancongan suram akibat pandemik COVID-19, maka Perikatan Nasional akan mengambil pendekatan untuk merancakkan semula industri pelancongan di Melaka. Dengan kedudukan yang sangat strategik, sektor pelancongan negeri Melaka mempunyai potensi yang cukup besar untuk dibangun dan diperluaskan secara optimum. Oleh itu, Perikatan Nasional ingin menawarkan program yang inovatif dan berimpak tinggi.

16. Bagi melancarkan lalu lintas, terutamanya pada waktu puncak atau musim percutian, Kerajaan Perikatan Nasional Negeri Melaka yang akan dibentuk nanti akan menyediakan lebih banyak kemudahan tempat letak kenderaan bertingkat di kawasan pelancongan dan diselaraskan dengan sistem “park and ride”.

17. Perikatan Nasional juga akan menggiatkan usaha pemulihan industri pelancongan, termasuk pelancongan kesihatan antarabangsa bagi menjadikan Melaka destinasi pilihan pelancongan kesihatan. Selain itu, pendekatan menjadikan Melaka sebagai tempat persinggahan pelancong kapal persiaran yang menyusuri Selat Melaka dan pusat penganjuran Mesyuarat, Insentif, Persidangan dan Pameran (MICE) akan dipergiat dengan menyediakan kemudahan penginapan, pengangkutan dan aktiviti sampingan.

18. Melaka juga akan dipromosikan sebagai destinasi aktiviti rekreasi, termasuk sukan air dan sukan lasak, yang menjadi tarikan masa kini. Bagi menyokong inisiatif ini, program Bandaraya Melaka Bebas Kenderaan akan diperkenalkan di lokasi dan waktu tertentu di hujung minggu bagi pelancong dalam dan luar negara.

19. Perhatian akan diberikan kepada pemulihan, pemuliharaan serta penjagaan lokasi tarikan pelancong, pesisiran pantai dan bangunan warisan. Perikatan Nasional mahukan limpahan ekonomi sektor pelancongan bukan hanya kepada pengusaha atau syarikat besar, tetapi turut memberi impak kepada seluruh rakyat Melaka melalui peluang pekerjaan dan perniagaan, khususnya kepada penjaja dan perusahaan mikro, kecil dan sederhana berkaitan pelancongan.

Tunjang 4: Kelestarian Alam Sekitar

20. Kelestarian alam sekitar juga merupakan paksi dan tunjang utama Perikatan Nasional. Bagi mendepani cabaran perubahan iklim, fokus akan diberikan kepada peningkatan penggunaan teknologi hijau, penggunaan tanah secara optimum serta pengurusan sisa pepejal. Usaha memulih dan memulihara ekosistem kawasan sungai, pesisir pantai dan marin juga akan dipergiat bagi melestari kawasan dan memperkaya sumber laut. Dengan ini, rakyat di negeri Melaka akan dapat hidup dalam persekitaran yang bersih dan sihat. Kelestarian alam sekitar juga penting untuk terus menjadikan Melaka sebagai pusat tarikan pelancong dari luar dan dalam negara.

Tunjang 5: Kecekapan Infrastruktur

21. Rintihan rakyat Melaka mengenai masalah banjir, bekalan air bersih, kesesakan trafik dan akses internet adalah antara perkara yang telah berlarutan sekian lama dan terpaksa diharungi oleh mereka tanpa penyelesaian yang kunjung tiba. Menyelami keperitan yang perlu dilalui oleh rakyat di negeri Melaka, Perikatan Nasional berikrar akan memperkukuh penyediaan infrastruktur yang cekap, termasuk pembinaan dan naik taraf jalan serta naik taraf sistem saliran dan tebatan banjir. Pelan induk penyuraian trafik juga akan disediakan bagi melancarkan lalu lintas, terutama di kawasan tumpuan pelancong. Sejajar dengan keperluan akses Internet sepanjang masa, perluasan liputan Internet 5G akan dipercepatkan dan kemudahan hotspot wifi secara percuma disediakan di tempat terpilih seperti pusat pelancongan, perniagaan dan pendidikan. Kemudahan ini akan memberi manfaat kepada setiap pelusuk negeri Melaka.

Tunjang 6: Keteguhan Dan Kejujuran Pentadbiran

22. Keteguhan dan kejujuran dalam pentadbiran Kerajaan negeri Melaka adalah tunjang penting untuk menjayakan setiap strategi dan pendekatan yang dirancang. Agenda untuk memperkasa perkhidmatan awam negeri dipergiat melalui pendigitalan dan penglibatan secara terus dengan rakyat. Pemerkasaan ini juga turut melibatkan tadbir urus yang cekap dan berintegriti bagi agensi serta syarikat milik kerajaan negeri.

23. Ini adalah aspek penting kewujudan sebuah pentadbiran kerajaan negeri yang berpaksikan kecekapan, ketelusan dan kebertanggungjawaban yang menjadi asas sebuah pentadbiran kerajaan yang baik atau good governance. Saya percaya rakyat negeri Melaka telah berasa amat terkilan dengan laporan-laporan media mengenai pelbaga dakwaan salah laku yang melibatkan penyelewengan khazanah kekayaan negeri Melaka oleh pihak-pihak yang rakus dan tidak bertanggungjawab.

24. Pilihanraya Negeri Melaka ini adalah peluang untuk rakyat di negeri Melaka memperbetulkan keadaan ini. Rakyat di negeri Melaka mesti mengambil langkah yang berani untuk melakukan perubahan. Tiada gunanya kita menyerahkan kepimpinan kerajaan Negeri kepada mereka yang kita sendiri tahu akan meneruskan tabiat kepimpinan yang rakus kuasa dan tamak haloba untuk kelompok kelompok tertentu dan diri sendiri. Kekayaan negeri Melaka mesti diurus dengan jujur, amanah dan berintegriti agar hasil kemakmurannya dapat dinikmati oleh semua rakyat tanpa mengira kaum dan agama. Kepimpinan yang berintegriti dan prihatin rakyat inilah yang ditawarkan oleh Perikatan Nasional kepada seluruh rakyat di negeri Melaka. Inilah ikrar dan komitmen Perikatan Nasional.

PENUTUP
Saudara-saudari rakyat Melaka,

25. Bagi memastikan tawaran Ikrar Perikatan Nasional Untuk Melaka ini dipenuhi, sebuah Jawatankuasa Khas Pemantau Pelaksanaan akan ditubuhkan dan dianggotai anak jati Melaka daripada golongan profesional dan berpengalaman. Ini adalah manifestasi kesungguhan Perikatan Nasional untuk memastikan ikrar yang dibuat untuk rakyat di negeri Melaka ini akan direalisasikan menerusi satu daya usaha yang gigih dan telus.

Saudara dan saudari rakyat negeri Melaka sekalian,

26. Sejarah menceritakan tentang kegemilangan Melaka lama dahulu. Saya yakin semangat dan kekuatan ini sebenarnya masih ada dalam diri warga negeri Melaka. Sayangnya semangat dan kekuatan ini tidak diterjemah dan dimanafaatkan sepenuhnya oleh pimpinan kerajaan negeri sebelum ini. Saya percaya perang politik yang berterusan dalam kalangan mereka sendiri menyebabkan hasrat untuk memaju dan mengembalikan kegemilangan Melaka terbantut.

27. Cukuplah pengalaman pahit yang saudara dan saudari serta kita semua lalui sebelum ini. Untuk kali ini, saya menyeru agar seluruh rakyat Melaka bersatu hati dan memberi mandat kepada Perikatan Nasional untuk bersama-sama melakarkan satu sejarah baharu – Melaka Kembali Bangkit Gemilang.

28. Marilah kita bersama-sama menadah tangan memanjatkan doa ke hadrat Allah s.w.t. moga-moga hasrat murni kita ini akan dikabulkan oleh Allah jua.

بِسْمِ اللهِ الرَّحْمٰنِ الرَّحيمِ

اَلْحَمْدُ لِلَّهِ رَبِّ الْعَالَمِيْنَ. حَمْدًا يُوَافِيْ نِعَمَهُ وَيُكَافِئُ مَزِيْدَهُ.
يَا رَبَّنَا لَكَ الْحَمْدُ كَمَا يَنْبَغِيْ لِجَلاَلِ وَجْهِكَ الْكَرِيْمِ وَعَظِيْمِ سُلْطَانِكَ

Ya Allah Ya Rahman Ya Rahim

Engkau tiupkanlah semangat penyatuan dan perpaduan dalam kalangan kami
Engkau perteguhkanlah jiwa dan raga kami
Untuk bersama-sama berjuang membela nasib bangsa dan tanah air kami
Dengan penuh kejujuran, ketelusan dan kebersihan hati
Demi mengembalikan kegemilangan sebuah negeri
Yang padanya bermula sejarah peradaban tanah air yang kami cintai

Ya Allah Ya Rahman Ya Rahim

Engkau pertautkanlah hati-hati kami dalam semangat persaudaran-Mu
Engkauh tetapkan hati-hati kami agar terus berada di jalan yang diredhai oleh-Mu
Engkau kurniakanlah kejayaan dan kemenangan kepada kami, Ya Allah
Agar dapat kami bina sebuah tanah air yang maju, makmur dan sentosa
Tanah air yang gemilang dan dilimpahi rahmat keampunan-Mu, Ya Allah

Baldatun toyyibatun wa rabbun ghafur

رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
وَصَلَّى اللهُ عَلَى سَيِّدِنَا مُحَمَّدٍ وَعَلَى آلِهِ وَصَحْبِهِ وَسَلَّمَ
سُبْحَانَ رَبِّكَ رَبِّ الْعِزَّةِ عَمَّا يَصِفُونَ وَسَلامٌ عَلَى الْمُرْسَلِينَ وَالْحَمْدُ لِلَّهِ رَبِّ الْعَالَمِينَ

28. Dengan lafaz Bismillahirrahmanirrahim, saya dengan sukacitanya melancarkan IKRAR PERIKATAN NASIONAL UNTUK MELAKA.

29. Prihatin Rakyat, Melaka Bangkit Gemilang!

Wabillahi al-taufik walhidayah wassalamualaikum warahmatullahi wabarakatuh.

YB Tan Sri Muhyiddin Yassin
Pengerusi Perikatan Nasional


Usul Badan Peguam bidas Menteri UMNO gagal pertahankan institusi kehakiman

Badan Peguam Malaysia dalam usul yang diluluskan semalam antara lain membidas Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said kerana tindakannya menjejaskan kebebasan Badan Kehakiman.

Dala usul tersebut, Badan Peguam Malaysia membangkitkan keputusan yang dibuat oleh Menteri UMNO itu, Azalina dalam melibatkan isu dengan Hakim Mahkamah Rayuan Datuk Mohd Nazlan Mohd Ghazali bersabit kes rasuah dihadapi bekas Perdana Menteri Datuk Seri Najib Razak.

“Badan Peguam Malaysia seterusnya membantah tingkah laku Menteri di Jabatan Perdana Menteri (Undang-undang dan Reformasi Institusi) yang menjejaskan kebebasan badan kehakiman,” menurut usul yang disiarkan dalam kenyataan semalam.

Usul tersebut dibuat selepas Mesyuarat Agung Luar Biasanya (EGM) yang diadakan semalam.

Dalam usul tersebut, Badan Peguam memetik serangan terhadap Mohd Nazlan, yang mendengar dan memutuskan kes penyelewengan dana SRC International Sdn Bhd yang dihadapi Najib di Mahkamah Tinggi.

Hakim itu menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC, pada 28 Julai 2020.

Badan Peguam dalam resolusi itu menyatakan bahawa dakwaan konflik kepentingan terhadap Mohd Nazlan sudah diputuskan melalui dua panel berasingan Mahkamah Persekutuan tanpa penghakiman berbeza.

Badan Peguam juga mengutuk tindakan semua pihak yang merendah-rendahkan kebebasan Badan Kehakiman, menjejaskan pentadbiran keadilan dan melanggar kedaulatan undang-undang.

Bulan lalu, media melaporkan Azalina mengesahkan Mohd Nazlan melanggar kod etika dan mempunyai konflik kepentingan menerusi surat bertarikh 20 Mac lalu kepada peguambela, Shafee & Co.

Azalina berkata, ia berdasarkan salinan laporan penemuan Suruhanjaya Pencegahan Rasuah Malaysia (SPRM)  bertarikh 20 Februari lalu yang dipanjangkan oleh agensi itu kepadanya.

Dalam usul berkenaan juga, Badan Peguam kesal dengan tindakan SPRM dalam membuat laporan itu, masa dan cara ia dikeluarkan dan kesimpulan terkandung di dalamnya yang bukan dalam bidang kuasa agensi siasatan terbabit.


8 bekas Presiden Majlis Peguam gesa AG bertindak, fitnah terhadap hakim

Peguam Negara (AG) Tan Sri Idrus Harun sepatutnya mengambil tindakan terhadap dakwaan rasuah yang tidak benar terhadap hakim perbicaraan yang mendengar kes SRC International Sdn Bhd (SRC) Datuk Seri Najib Razak, kata lapan bekas Presiden Majlis Peguam Malaysia.

Dalam kenyataan dengan kata-kata keras untuk mempertahankan badan kehakiman yang diserang selepas Najib didapati bersalah dalam kes SRC, lapan bekas presiden itu mengkritik potensi tindakan jenayah oleh mereka yang telah membuat dakwaan palsu terhadap hakim bicara SRC.

Lapan bekas presiden itu berkata dakwaan palsu rasuah terhadap Datuk Mohd Nazlan Mohd Ghazali – hakim yang telah mendengar dan memutuskan kes SRC Najib – adalah “keterlaluan dan palsu”.

Menyedari bahawa dakwaan rasuah ini telah disiarkan secara meluas oleh seorang penulis blog yang mencemarkan nama baik, mereka menyatakan bahawa Najib kemudiannya dilaporkan pada 9 Ogos secara acuh tak acuh menarik balik dakwaan serius ini terhadap Mohd Nazlan.

Mereka mencadangkan serangan terhadap hakim boleh menjadi satu jenayah, sekali gus menunjukkan bahawa dakwaan rasuah terhadap Mohd Nazlan adalah palsu dan sebenarnya menyerang seluruh badan kehakiman.

“Sukar untuk mencari fitnah yang lebih besar yang ditimbulkan terhadap hakim bicara yang pada pandangan kami mempunyai akibat jenayah. Ini bukan sahaja serangan tidak berasas terhadap hakim yang arif, tetapi ia adalah serangan ke atas seluruh badan kehakiman,” kata mereka dalam satu kenyataan tujuh muka surat.

Sambil menyatakan bahawa peguam negara ketika ini adalah bekas hakim Mahkamah Persekutuan, mereka berkata Idrus mesti menghargai kesan atau akibat daripada serangan sedemikian terhadap badan kehakiman.

“Kami percaya dia akan bertindak atas dakwaan palsu ini,” kata mereka menurut laporan MalayMail.

Mereka juga menggesa Idrus untuk bertindak cepat terhadap “fenomena baru dan tidak sihat” yang muncul baru-baru ini, di mana seorang penulis blog yang diburu telah didakwa dua kali “membocorkan” keputusan penghakiman Mahkamah Persekutuan dan Mahkamah Tinggi dalam kes berprofil tinggi sebelum keputusan itu dibuat.

“Kejadian tidak sihat ini tidak pernah berlaku sebelum ini dalam sejarah kita dan merupakan noda dalam pentadbiran keadilan. Ia jelas satu percubaan untuk menjejaskan keyakinan terhadap badan kehakiman dan boleh dilihat sebagai satu cara untuk mengancam hakim. Ini adalah tindakan berpotensi sebagai jenayah.

“Amalan tidak sihat dan haram ini mesti dihentikan.

“Kami sekali lagi menggesa Peguam Negara untuk bertindak pantas dan membawa pihak yang terlibat dalam perbuatan keji ini dan memastikan mereka menghadapi kuasa undang-undang sepenuhnya. Jika dibiarkan ia akan memberi kesan yang menghakis pentadbiran keadilan,” kata mereka.

Kenyataan itu ditandatangani oleh Zainur Zakaria; Datuk Mah Weng Kwai; Datuk Kuthubul Zaman Bukhari; Datuk Yeo Yang Poh; Datuk Ambiga Sreenevasan; Datuk Lim Chee Wee; Steven Thiru; dan Datuk George Varughese.


Ucapan penuh Perdana Menteri mengenai kebenaran rentas negeri esok

Datuk Seri Ismail Sabri Yaakob Perdana Menteri Malaysia

Assalamualaikum Warahmatullahi Wabarakatuh, salam sejahtera dan salam Keluarga Malaysia

Keluarga Malaysia yang saya kasihi,

Rentas Negeri

1. Kerajaan atas nasihat Kementerian Kesihatan Malaysia (KKM) sebelum ini, telah membuat keputusan di mana semua kegiatan rentas negeri dan daerah di seluruh Malaysia tidak dibenarkan tanpa kebenaran Polis Diraja Malaysia (PDRM).

2. Larangan rentas negeri ini dibuat oleh kerajaan demi menjaga keselamatan dan kesejahteraan Keluarga Malaysia, meskipun ia adalah satu keputusan yang sukar kerana ada pasangan dan ibu bapa yang terpaksa berpisah dengan ahli keluarga dalam tempoh yang terlalu lama.

3. Sepanjang larangan ini dikuatkuasa, kerajaan mendengar dan memahami keluhan Keluarga Malaysia yang terpaksa mengorbankan masa berharga bersama keluarga.

4. Jika diimbau kembali, keputusan ini bukanlah sesuatu yang disukai rakyat. Namun, ia perlu dilaksanakan ketika itu bagi memastikan penularan wabak dapat dikekang berikutan peningkatan kes positif COVID-19 harian.

5. Alhamdulillah, menurut KKM kadar vaksinasi lengkap populasi dewasa di bawah Pelan Imunisasi COVID-19 Kebangsaan (PICK) telah mencapai 90 peratus. Bagaimanapun, data terkini akan dikemaskini di laman sesawang COVIDNOW pada tengah malam ini.

6. Sehubungan itu, kerajaan bersetuju memberi kebenaran untuk Keluarga Malaysia yang telah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada PDRM bermula esok, Isnin, 11 Oktober 2021.

7. Dengan keputusan ini, Keluarga Malaysia bebas melakukan pergerakan seperti balik kampung untuk berjumpa ibu bapa yang telah lama berpisah, melancong, dan sebagainya.

8. Saya ingin merakamkan setinggi-tinggi penghargaan dan ucapan terima kasih kepada Keluarga Malaysia atas kerjasama yang diberikan selama ini dalam mematuhi Prosedur Operasi Standard (SOP) dan menyokong kempen imunisasi COVID-19.

9. Namun, saya ingin mengingatkan Keluarga Malaysia agar tidak bersikap sambil lewa terhadap kelonggaran yang diberikan. Ini penting dalam usaha membantu negara dalam pembukaan semula ekonomi serta persediaan menjalani kehidupan fasa endemik dengan selamat atau #ReopeningSafely.

10. Jika hal ini diambil mudah, tidak mustahil penularan wabak COVID-19 ini akan kembali meningkat. Anda kini adalah barisan hadapan yang akan melindungi keluarga dan komuniti daripada jangkitan virus COVID-19.

11. Sebagai contoh, sekiranya ingin pulang ke kampung untuk berjumpa dengan ibu bapa atau merentas negeri, Keluarga Malaysia disaran untuk melakukan ujian COVID-19 kendiri sebelum memulakan perjalanan. Bagi mereka yang bergejala seperti demam, batuk, selsema dan sesak nafas, saya nasihatkan anda tangguhkanlah dahulu perjalanan.

12. Sekiranya anda didapati positif, kuarantin diri atau hubungi Pusat Penilaian COVID-19 (CAC) yang berhampiran untuk mendapatkan rawatan segera.

13. Kebenaran ini bukan bermakna pihak berkuasa akan bersikap lepas tangan. Walaupun tiada lagi Sekatan Jalan Raya (SJR) untuk mengawal pergerakan rentas negeri, tetapi SJR untuk jenayah dan keselamatan masih diteruskan. Pemeriksaan secara rawak akan tetap dilaksanakan oleh pihak berkuasa di bawah Akta Pencegahan dan Pengawalan Penyakit Berjangkit 1988 (Akta 342).

14. Saya juga ingin menegaskan, kebenaran pergerakan rentas negeri ini tidak terpakai ke atas kawasan atau lokaliti yang diisytiharkan Perintah Kawalan Pergerakan Diperketatkan (PKPD).

MyTravelPass

15. Sementara itu, kerajaan juga turut bersetuju untuk membenarkan rakyat Malaysia melakukan perjalanan ke luar negara tanpa melalui #MyTravelPass Jabatan Imigresen Malaysia (JIM). Walau bagaimanapun, pengembara masih perlu menjalani kuarantin wajib sebaik pulang ke tanah air. Kebenaran ini juga akan mula berkuat kuasa pada 11 Oktober 2021.

16. Keputusan pemansuhan ini antaranya untuk menghubungkan ahli keluarga dan pasangan yang terpisah, rakyat Malaysia yang ke luar negara bagi tujuan bekerja dan mereka yang menjalankan urusan perniagaan. Bagaimanapun, kebenaran ini tertakluk kepada individu yang lengkap divaksin.

17. Di sebalik semua kelonggaran yang telah diumumkan, hakikatnya kita terpaksa hidup bersama virus COVID-19. Situasi ini bukan sahaja menuntut rakyat untuk terus mematuhi SOP, malah penting untuk meningkatkan penilaian kendiri demi melindungi Keluarga Malaysia.

18. Untuk itu, bagi mereka yang masih belum divaksin, segeralah berbuat demikian. Ini kerana banyak kelonggaran yang telah diumumkan seperti merentas negeri, melancong dalam dan luar negara, dine-in, dan sebagainya bergantung kepada syarat lengkap vaksinasi.

19. Vaksin mengurangkan risiko jangkitan, mencegah daripada mendapat jangkitan yang lebih teruk, mengurangkan risiko kematian akibat COVID-19 serta mengurangkan beban sistem kesihatan.

20. Data terkini oleh KKM menunjukkan bahawa vaksinasi telah berjaya menurunkan kadar kemasukan pesakit COVID-19 ke ICU sebanyak 83 peratus dan kadar kematian akibat jangkitan COVID-19 sebanyak 88 peratus.

21. Bagi memastikan proses peralihan negara ke fasa endemik berjalan lancar dan selamat, rakyat kini memikul tanggungjawab yang besar untuk mejayakan usaha ini. Antara langkah yang harus dilaksanakan ialah mengukuhkan tindakan kesihatan awam kendiri dengan mengamalkan TRIIS iaitu:

a. TEST – Melakukan ujian pengesanan COVID-19 secara kendiri sekiranya alami simptom-simptom jangkitan;

b. REPORT – Laporkan keputusan ujian pengesanan secepat mungkin di MySejahtera;

c. ISOLATE – Lakukan kuarantin atau pengasingan kendiri dengan segera dan penuh disiplin sekiranya didapati positif supaya tidak bahayakan orang sekeliling;

d. INFORM – Segera maklum kepada kontak rapat anda sekiranya didapati positif dan laporkan juga semua kontak rapat melalui pautan di dalam MySejahtera.

Maklumkan juga kepada CAC berhampiran sekiranya situasi kesihatan diri semakin merosot semasa menjalani kuarantin di rumah; dan e.

SEEK – Dapatkan rawatan segera di pusat-pusat perubatan atau CAC berhampiran sekiranya alami gejala berat.

22. Saya juga ingin mengingatkan semua pemilik premis kedai makan, kedai-kedai runcit, pusat beli-belah, fasiliti-fasiliti sukan termasuk gymnasium, pejabat dan lain-lain, untuk memeriksa status vaksinasi dan juga status risiko COVID-19 pelanggan di dalam aplikasi MySejahtera mereka. Langkah ini penting bagi memastikan risiko berlakunya jangkitan di dalam premis adalah rendah.

23. Akhir kata, saya sekali lagi ingin merakamkan setinggitinggi penghargaan kepada Keluarga Malaysia yang berdisiplin dan patuh setiap SOP yang ditetapkan. Saya juga ingin mengucapkan terima kasih kepada seluruh petugas barisan hadapan yang selama ini berjuang tanpa mengenal erti penat lelah bagi membantu negara memerangi COVID-19.

24. Besar harapan saya, agar kita semua terus berganding bahu kerana amat jelas kejayaan dalam peperangan ini tidak akan berhasil tanpa usaha semua ahli Keluarga Malaysia. Saya yakin, Keluarga Malaysia boleh lakukannya bersama-sama. Insya-Allah.


Anwar gagal satukan parti pembangkang, UMNO bakal menang besar PRN Johor

Parti pembangkang yang gagal bersatu untuk duduk dibawah satu khemah besar kerana enggan menerima Datuk Seri Anwar Ibrahim sebagai ketua mereka akan memberi kemenangan besar kepada UMNO dan Barisan Nasional (BN) pada Pilihan Raya Negeri (PRN) Johor nanti.

Untuk rekod, beberapa parti pembangkang diluar gabungan Pakatan Harapan (PH) seperti Warisan dan Pejuang sudah menyatakan akan masuk bertanding dalam PRN Johor, ia sekaligus bakal menyaksikan pertembungan banyak penjuru.

Penganalisis melihat senario sama di Melaka akan berulang pada PRN Johor, parti pembangkang tidak bersatu dan bertolak ansur satu sama lain kerana kegagalan Anwar yang dilihat bukan ikon yang layak untuk diangkat sebagai ketua mereka.

Menurut Pengarah Eksekutif Ilham Centre, Hisomuddin Bakar, pertembungan lebih tiga penjuru hampir keseluruhan 56 kawasan Dewan Undangan Negeri (DUN) Johor pasti berlaku seperti PRN Melaka.

“Jika ditambah dengan penglibatan calon Bebas, PRN ini akan bertambah meriah untuk memberikan tawaran kepada pengundi di Johor dalam membuat pilihan mereka,” katanya dipetik laporan Utusan Malaysia.

Dalam pada itu, Hisomuddin memberitahu, pihaknya menjangkakan BN punyai kelebihan untuk meraih kemenangan besar sekiranya wujud pertembungan banyak penjuru di samping faktor peratusan pengundi rendah dan kempen terlalu ketat.

Katanya lagi, dijangka rekahan berlaku pada undi diperoleh PH kerana parti-parti baharu seperti Perikatan Nasional (PN), Warisan ataupun Muda akan mencuri sebahagian besar undi mereka dahulu.

Jelas beliau, hal ini kerana parti baharu berkenaan akan menumpukan sasaran di kerusi kawasan bandar dan separa bandar yang dahulunya didominasi oleh PH iaitu diwakili PKR, DAP dan Amanah.

“Cabaran kepada BN hanya akan berlaku oleh PN dan juga sedikit daripada Pejuang.

“Berdasarkan keadaan sekarang, BN berada di posisi ‘upper hand’ dan dengan rasional di atas jugalah, mereka berani membubarkan DUN Johor bagi mengadakan satu PRN bagi mengabsahkan kuasa mereka dengan lebih jelas dan stabil dalam PRN kali ini,” jelasnya lagi.

Sabtu lalu, Sultan Johor, Sultan Ibrahim Iskandar berkenan menandatangani watikah pembubaran Dewan Undangan Negeri (DUN) Johor bagi memberi laluan kepada PRN diadakan.

Pada hari sama, Sultan Ibrahim berkenan menerima mengadap Menteri Besar, Datuk Hasni Mohammad jam 5 petang di Istana Bukit Serene, Johor Bahru.

Minggu lalu, Hasni memberi jaminan sistem penyampaian kerajaan negeri tidak akan terganggu sekiranya PRN diadakan di negeri itu dan jentera kerajaan akan terus berfungsi sepanjang tempoh berkenaan.


DAP akur keputusan PKR, Amanah mahu 2 bekas ADUN UMNO bertanding

Keputusan PKR dan Amanah yang mahu menerima dua bekas Ahli Dewan Undangan Negeri (ADUN) bertanding atas tiket Pakatan Harapan (PH) terpaksa diterima DAP sebagai menghormati kesepakatan gabungan tersebut.

Setiausaha Agungnya, Lim Guan Eng berkata mereka akur dengan keputusan dua parti rakan dalam PH itu selepas kalah dalam keputusan majoriti walaupun Jawatankuasa Eksekutif DAP memutuskan dalam mesyuaratnya untuk menolak semua empat bekas ADUN yang menarik sokongan terhadap kerajaan Melaka sebelum ini.

“Namun, ini tidak bermakna keputusan majoriti sebegitu sebelum ini adalah betul.

“DAP berharap akan ada kebijaksanaan dalam PH dan menggesa sekutu kami untuk memilih mereka yang ikhlas terhadap aspirasi PH dan bukannya mereka yang bermotifkan oportunisme politik semata-mata.

“PH tidak boleh mengulangi kesilapan yang sama dengan kehilangan nilai moral yang tinggi untuk membenarkan dua daripada empat Adun berkenaan bertanding sebagai calon PH pada pilihan raya umum negeri Melaka,” kata Guan Eng dalam satu kenyataan.

Pendirian DAP senada dengan kenyataan Naib Presiden PKR Rafizi Ramli, yang menuduh Amanah mengkhianati PH dengan menerima keempat-empat Adun berkenaan.

Dua bekas ADUN UMNO yang dikatakan bakal diberi peluang untuk bertanding atas tiket PH tersebut adalah bekas Ketua Menteri Melaka, Datuk Seri Idris Haron (Sungai Udang) dan Datuk Nor Azman Hassan (Pantai Kundor).

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Dua lagi bekas ADUN yang menarik sokongan adalah Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Pyongyang tembak peluru berpandu menjelang latihan AS-Korea Selatan

Korea Utara hari ini (Ahad, 25 September 2022) menembak peluru berpandu balistik yang tidak dikenali ke arah laut di luar pantai timurnya, kata Ketua Turus Bersama Korea Selatan, menjelang latihan ketenteraan berskala besar tentera Korea Selatan dan Amerika Syarikat (AS) yang melibatkan kapal pengangkut pesawat.

Tentera Korea Selatan tidak memberikan butiran lanjut mengenai peluru berpandu itu termasuk julat atau trajektorinya.

Pengawal pantai Jepun juga mengesahkan kemungkinan pelancaran peluru berpandu balistik, memetik maklumat daripada Kementerian Pertahanan, dan memberi amaran kepada kapal supaya berhati-hati.

Agensi berita Korea Selatan, Yonhap melaporkan pada Sabtu, bahawa Korea Utara mungkin sedang bersedia untuk menguji peluru berpandu balistik (SLBM) yang dilancarkan kapal selam.

Pelancaran itu dibuat selepas ketibaan kapal pengangkut pesawat AS di Korea Selatan untuk menyertai latihan bersama dengan tentera Korea Selatan, dan menjelang lawatan yang dirancang minggu depan oleh Naib Presiden Kamala Harris.

Ia adalah kali pertama Korea Utara melakukan pelancaran sedemikian selepas menembak lapan peluru berpandu balistik jarak dekat dalam satu hari pada awal Jun, yang menyebabkan AS menggesa Pertubuhan Bangsa-Bangsa Bersatu (PBB) mengenakan lebih banyak sekatan kerana melanggar resolusi Majlis Keselamatan.

Korea Utara menolak resolusi PBB itu dan menyifatkannya sebagai pelanggaran hak kedaulatannya untuk mempertahankan diri dan penerokaan angkasa lepas.

Korea Utara telah melakukan lebih daripada 30 ujian peluru berpandu tahun ini.

Tentera Laut Korea Selatan berkata latihan bersamanya dengan AS bertujuan mempamerkan kesediaan ketenteraan dan “azam tegas oleh pakatan Korea-AS demi keamanan dan kestabilan di Semenanjung Korea.” – Agensi


Lajim Ukin meninggal dunia

Ahli Majlis Pimpinan Tertinggi Bersatu, Datuk Seri Lajim Ukin, 66 tahun, meninggal dunia pada jam 6.23 pagi tadi setelah kira-kira dua minggu dirawat akibat jangkitan Covid-19.

Pengerusi Eksekutif Amanah Ikhtiar Malaysia (AIM) dimasukkan ke Hospital KPJ selepas disahkan positif Covid-19 ketika mendapatkan rawatan kerana kurang sihat sekembalinya dari lawatan kerja kerajaan negeri di Kudat, pada 12 Ogos lalu.

Pemergian bekas Ahli Parlimen Beaufort itu disahkan isterinya, Datin Seri Normilah Siong.

“Ya benar, beliau telah meninggal pada jam 6.23 pagi tadi dan saya telah menerima panggilan daripada pihak hospital. Setakat ini masih di Hospital KPJ namun jenazahnya saya akan bawa juga pulang ke Beaufort,” katanya, di sini.

Berita sedih mengenai pemergian Lajim turut dikongsi bekas Pengarah Yayasan Dakwah Islamiah Malaysia (YADIM) Sabah, Samin Ongki.

“Dukacita dimaklumkan Ybhg Datuk Seri Panglima Hj Lajim Hj Ukin baru saja menghembuskan nafas terakhir di Hospital KPJ sebentar tadi.

“Jenazah akan dibawa balik ke Kg Kabatu Beaufort selepas proses KKM selesai. Terima kasih atas doa anda semua,” katanya dalam hantaran di Facebook beliau pagi ini.

Kesihatan bekas Timbalan Ketua Menteri Sabah itu dilaporkan merosot selepas kira-kira seminggu dirawat sebelum ditidurkan pada awal minggu ini.


Speaker tolak usul bahas skandal LCS, tapi kenapa kerap dibincang semasa PRU?

Usul isu skandal kapal tempur pesisir (LCS) ditolak Speaker Dewan Rakyat, Tan Sri Johari Abdul daripada dibahaskan.

Keputusan menolak usul LCS itu dilihat agak berbeza dengan sikap Pakatan Harapan (PH) semasa Pilihan Raya Umum Ke-15 (PRU-15) yang kerap membangkitkan berhubung skandal tersebut.

Bagaimanapun, selepas menjadi kerajaan bersama UMNO, nampaknya perkara tersebut seakan cuba disenyapkan secara tiba-tiba, kata
Ahli Parlimen (MP) Muar Syed Saddiq Syed Abdul Rahman.

Syed Saddiq memberitahu usul tergempar yang dibawanya itu ditolak atas alasan ia “bukan kepentingan orang ramai” dan “bukannya keperluan yang mendesak”.

“Saya ingin mohon perkara ini dipertimbangkan semula, saya faham kalau ikut Peraturan Mesyuarat Parlimen, sesuatu keputusan (oleh speaker) tidak boleh dibangkit semula, cuma ada budi bicaranya, di mana jikalau tidak dibenar dibicarakan di sini, boleh dibawa ke kamar khas supaya isu ini dapat dijawab dengan lebih mendalam,” katanya di Dewan Rakyat hari ini.

Isu itu dibangkitkan ketika Timbalan Menteri Pertahanan Adly Zahari menjawab soalan ahli-ahli Parlimen berhubung isu LCS.

Menurut Syed Saddiq, tempoh lima minit yang diperuntukkan untuk Adly menjelaskan isu LCS adalah tidak memadai memandangkan kerumitan perkara itu.

“Jika ini bukanlah perkara yang mendesak, tetapi kerap dibincangkan daripada  sebelum pilihan raya umum, semasa pilihan raya, malah selepas pilihan raya.

“Tidak ada pendakwaan tambahan, wang berbilion ringgit telah dibelanjakan, satu kapal pun belum sampai.

“Dan sekarang jumlah kapal pun telah dikurangkan. Saya berharap tuan speaker boleh pertimbangkan kerana jelas isu LCS ini adalah isu mendesak, isu rakyat, melibatkan berbilion ringgit duit rakyat, isu kedaulatan dan keselamatan negara,” katanya lagi.

Terdahulu, Adly ketika menjawab soalan MP Tanah Merah, Datuk Seri Ikmal Hisham Abdul Aziz menjelaskan mengapa kerajaan memutuskan untuk membayar tambahan RM2.1 bilion bagi menyambung semula projek LCS yang tertangguh selama beberapa tahun.

Mengikut perjanjian tambahan baharu yang ditandatangani antara kerajaan dan pembuat kapal Boustead Naval Shipyard Sdn Bhd (BNS) bulan lepas, Putrajaya juga bersetuju supaya bilangan kapal dikurangkan daripada enam kepada lima.

Jumlah kontrak pada mulanya berharga RM9 bilion untuk enam kapal.


17 kluster baharu dikesan hari ini

Kementerian Kesihatan (KKM) mengesan 17 kluster baharu Covid-19 dalam tempoh 24 jam sehingga 12 tengah hari tadi – jumlah tertinggi dilaporkan sejak 1 Januari lalu.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan jumlah terkumpul kluster Covid-19 sejak awal 2020 lalu hingga hari ini sebanyak 6,235 dengan 6,047 kluster telah ditamatkan dan 188 lagi masih aktif.

Bagaimanapun, negeri, kategori dan jumlah kes yang melibatkan 17 kluster itu akan dimaklumkan menerusi laman sesawang KKM, Covidnow selepas tengah malam ini.

Beliau juga memaklumkan sebanyak 274 lagi kes import dikesan dalam tempoh itu hari ini, menjadikan keseluruhannya 13,706 kes.

Berdasarkan statistik yang dikongsi beliau hari ini, daripada jumlah kes import baharu itu seramai 187 melibatkan warga tempatan dan 87 lagi rakyat asing.

Sebanyak 2,971 kes lagi adalah penularan tempatan yang turut membabitkan 89 rakyat asing, katanya dalam kenyataan hari ini.

“Seramai 183 pesakit masih dirawat di unit rawatan rapi (ICU) dengan 84 daripadanya memerlukan alat bantuan pernafasan,” katanya sambil menambah seramai 3,093 pesakit telah sembuh menjadikan kumulatif kes pulih sebanyak 2,741,355 atau 97.4 peratus daripada 2,813,934 kumulatif kes positif.

Mengenai banjir, Dr Noor Hisham berkata sehingga jam 3 petang 18 Januari 2022, pusat pemindahan sementara (PPS) terakhir yang berada di Segamat, Johor telah ditutup dan semua mangsa banjir telah pulang ke rumah masing-masing.

Menurutnya, bilik gerakan banjir di Jabatan Kesihatan Negeri (JKN) telah ditutup secara berperingkat bermula dengan Perak, Wilayah Persekutuan Kuala Lumpur, Selangor, Kelantan, Negeri Sembilan, Sabah, Pahang, Melaka, Sarawak, dan Johor.

“Bilik gerakan banjir di JKN Johor telah ditutup pada jam 12.01 pagi, 16 Januari 2022. Ini menjadikan semua bilik gerakan banjir JKN yang terlibat banjir telah ditutup.

“Tiada kes Covid-19 dilaporkan dalam kalangan mangsa banjir menjadikan jumlah keseluruhan sepanjang kejadian banjir adalah kekal sebanyak 471 kes,” katanya.


Laporan audit forensik kapal tempur didedah kepada awam malam ini

Boustead Heavy Industries Corporation Berhad (BHIC) bersetuju menyahklasifikasikan laporan audit forensik dalaman berkaitan perolehan enam kapal tempur pesisir pantai (LCS) Tentera Laut Diraja Malaysia (TLDM).

Menteri Kanan Pertahanan Datuk Seri Hishammuddin Hussein berkata persetujuan yang dibuat hari ini (22 Ogos 2022) adalah selaras dengan keputusan Jemaah Menteri pada 17 Ogos lalu.

“Lembaga Pengarah BHIC telah bermesyuarat dan setuju dokumen tersebut dinyahklasifikasikan,” katanya dalam satu kenyataan malam ini.

Ia boleh didapati di laman web rasmi Jawatankuasa Kira-Kira Wang Negara (PAC).

Dalam surat kepada PAC, BHIC berkata lembaga pengarah BHIC bersetuju dan membuat ketetapan bahawa laporan tersebut boleh diakses oleh orang awam.

Pengerusi Jawatankuasa Audit BHIC Dr Salihin Abang dalam surat itu berkata laporan yang dikemukakan itu hanya mengenai audit forensik LCS sahaja.

“Perkara ini disebabkan ia merupakan laporan audit forensik dalaman syarikat dan turut merangkumi maklumat dalaman BHIC yang lain,” katanya.

Sebelum ini, Menteri di Jabatan Perdana Menteri (Hal Ehwal Undang-undang) Datuk Seri Dr Wan Junaidi Tuanku Jaafar berkata jemaah Menteri secara prinsip bersetuju supaya laporan audit dan forensik kapal LCS itu didedahkan kepada awam.

Minggu lalu media melaporkan, Jawatankuasa Kira-Kira Wang Negara (PAC) mengingatkan kerajaan untuk menyahklasifikasikan dua laporan berkaitan isu LCS secara menyeluruh.

Satu lagi laporan yang telah dinyahklasifikasikan ialah Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) juga berkaitan perolehan kapal tempur itu.

Skandal LCS tercetus susulan pendedahan Jawatankuasa Kira-Kira Wang Negara (PAC) pada 4 Ogos lalu, dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa PAC, lima kapal LCS sepatutnya telah siap dan diserahkan kepada kerajaan menjelang Ogos 2022.

Susulan itu, kerajaan bertindak menyahklasifikasi dokumen berhubung perolehan LCS dan terbukti terdapat nama pemimpin-pemimpin UMNO yang terlibat secara langsung dalam mengatur projek kapal itu.

Zahid yang juga Presiden UMNO didedahkan dalam dokumen itu menandatangani dalam satu surat yang menyokong perolehan itu diberikan kepada kontraktor pilihannya walaupun pada awalnya menafikan terlibat dalam meluluskan projek tersebut.

Untuk rekod, pemberian kontrak pembekalan enam kapal LCS itu diberikan ketika Barisan Nasional dan UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.


Muafakat Nasional perlu dibubar kerana sudah tidak ada guna, kata Veteran UMNO

Kerjasama yang dijalin dalam pembentukan Muafakat Nasional (MN) perlu dibubarkan kerana sudah dilihat tidak ada guna dan berfungsi dengan sepatutnya, gesa Kelab Veteran UMNO.

Gesaan tersebut dibuat Setiausaha Agungnya, Datuk Mustapha Yaakub yang menyifatkan masing-masing sudah membawa haluan sendiri memandangkan UMNO menolak Perikatan Nasional (PN) dan PAS pula memilih menyertai PN.

“Sekiranya status MN dibiarkan tergantung maka akan berlaku tuduh menuduh dan salah menyalah diantara kedua parti.

“Oleh itu lebih baik dibuat keputusan muktamad dengan membubarkannya. Habis cerita dan tutup buku,” katanya dipetik laporan media.

Hubungan UMNO dan PAS yang dirintis selepas pilihan raya umum (PRU) lalu melalui jalan berliku selepas PAS memilih bersama Bersatu dalam PN.

Ia diburukkan lagi selepas BN dan PN bertembung sesama sendiri semasa Pilihan Raya Negeri (PRN) Melaka baru-baru ini.

Dalam kenyataan petang ini, Mustapha berkata MN bukan ada ikatan berdaftar.

“Ia hanya satu gagasan yang telah gagal dan tidak diperlukan lagi,” katanya lagi.

Katanya, jika MN dibubarkan, UMNO dan PAS tidak perlu bersusah-susah untuk menjaga hati masing-masing dan meneruskan perjuangan mengikut hala tuju parti sendiri.

“Biarlah masing-masing meneruskan perjuangan berdasarkan tujuan dan matlamat masing-masing.

“UMNO menghormati keputusan PAS untuk bersama PN dan PAS juga mesti menghormati UMNO yang tidak mahu bersama PN,” jelasnya.

Mustapha menegaskan pembubaran MN bukan atas dasar marah atau kecewa, tetapi bagi mengelakkan kekeliruan dan salah tafsir di kalangan ahli UMNO.

MN merupakan sebuah gagasan kerjasama antara PAS dan UMNO yang dicetuskan hasil daripada Piagam Muafakat Nasional yang dimeteraikan antara dua parti politik Melayu Islam terbesar di Malaysia tersebut semasa Himpunan Penyatuan Ummah pada 14 September 2019.


Thailand tak rancang hantar etnik Uygur pulang ke China

Thailand menafikan merancang menghantar pulang etnik Uygur Muslim ke China, selepas aktivis menyuarakan kebimbangan mengenai tindakan keras baharu terhadap pencari suaka.

Terdahulu, berpuluh-puluh individu etnik Uygur ditangkap di seluruh negara pada Rabu (27 Julai) dan ditahan di pusat tahanan di ibu kota Bangkok, menyebabkan bantahan daripada kumpulan hak asasi manusia yang bimbang kerajaan sedang bersiap untuk menghantar tahanan pulang ke China.

“Tindakan ini menimbulkan kebimbangan dalam kalangan rangkaian masyarakat sivil yang memantau situasi Uygur bahawa kerajaan Thailand akan memaksa etnik Uygur pulang ke negara asal mereka atas permintaan kerajaan China,” kata Majlis Islam Thailand dan tujuh pertubuhan bukan kerajaan (NGO) tempatan dalam kenyataan.

Keputusan untuk memindahkan pelarian itu ke Bangkok dibuat selepas tiga lelaki Uygur melarikan diri dari pusat tahanan imigresen di tengah Thailand awal bulan ini, kata Pengarah Yayasan Pemerkasaan Rakyat, Chalida Tajaroensuk – sebuah NGO Thai yang membantu Uygur di negara itu.

“Sumber kami memberitahu bahawa etnik Uygur yang ditempatkan dari pusat tahanan berbeza di seluruh negara sebelum ini, kini ditahan bersama di Pusat Tahanan Imigresen Suan Plu.

“Kami bimbang mereka boleh dihantar balik di bawah tekanan China. Setakat ini, mereka masih di sini, setakat yang kami tahu,” kata Chalida memetik laporan BeritaBenar.

Chalida juga menggesa kerajaan membenarkan pegawai hak asasi manusia melawat tahanan dan memantau kesihatan mereka.

Beliau mendedahkan bahawa kira-kira 56 individu etnik Uygur berada dalam keadaan tidak menentu selepas memasuki Thailand secara haram dari wilayah autonomi Uygur, Xinjiang di barat laut China pada 2014.

Ketua Penasihat Keselamatan Perdana Menteri Thailand, Panitan Wattanayagorn berkata etnik Uygur dikumpul di pusat tahanan itu atas alasan keselamatan.

Tetapi beliau tetap tidak pasti sama ada mereka akan dihantar pulang ke China.

“Untuk gambaran keseluruhan yang luas bagi menyelesaikan masalah, kita boleh mengatakan bahawa mereka melarikan diri daripada kematian untuk tinggal bersama kita. Kami perlu mengendalikannya mengikut piawaian dan kewajipan antarabangsa,” katanya kepada BeritaBenar.

“Kami tidak akan melanggar hak asasi mereka. Iaitu tiada pemisahan keluarga. Tetapi masalahnya lebih berbelit daripada itu, dan kami cuba menyelesaikannya sedikit demi sedikit.”

Majlis Islam dan NGO berkata Thailand harus mengelak berulangnya kontroversi pada 2015 apabila ia menghantar pulang lebih 100 Uygur ke China.

Negara Asia Tenggara itu tidak memberikan suaka kepada pelarian tetapi berkata orang Uygur boleh kekal dalam tahanan sehingga kerakyatan mereka ditetapkan.

Pakar Pertubuhan Bangsa-Bangsa Bersatu dan aktivis hak asasi manusia berkata sekurang-kurangnya satu juta Uygur dan Muslim lain ditahan di kem tahanan di Xinjiang, manakala China menyifatkan ianya adalah pusat latihan yang digunakan untuk membantu menghapuskan ekstremisme dan mengajar kemahiran baharu. – Agensi


Kalau elok pemimpinnya, eloklah bangsa, Hamzah ulas dasar madani

Pemimpin dengan idealogi salah akan musnahkan masa depan negara, kata Ahli Parlimen Larut, Datuk Seri Hamzah Zainudin.

Ketua Pembangkang itu berkata, dasar yang ingin dipamerkan kerajaan Pakatan Harapan-Barisan Nasional (PH-BN) iaitu madani hendaklah jelas dan tidak menimbulkan perpecahan dalam kalangan rakyat.

“Kalau elok pemimpinnya, insya-Allah eloklah bangsanya.

“Tapi kalau rosak pemimpinnya dengan membawa idealogi yang salah dan tidak bertanggungjawab, maka musnahlah masa depan anak bangsa dan negara,” katanya.

Beliau berkata demikian pada sesi perbahasan menjunjung kasih titah Yang di-Pertuan Agong, Al-Sultan Abdullah Riayatuddin Al-Mustafa Billah Shah di Dewan Rakyat, hari ini.

Hamzah berkata, kegagalan kerajaan campuran PH-BN menangani dengan cermat isu-isu geopolitik akan menjejaskan secara keseluruhan aspek rantaian bekalan, kewangan, nilai mata wang dan ekonomi.

Jelasnya, kepercayaan pelabur mesti diutamakan dengan Putrajaya perlu ada dasar yang menarik dengan insentif-insentif yang akan memberi situasi menang-menang.

“Beberapa struktur pemudah cara perniagaan dan perdagangan yang sedia ada, harus diubah bagi menjadikan Malaysia lebih kompetitif berbanding negara-negara pesaing kita terutama dari aspek polisi dan keselamatan.

“Komitmen ini penting kerana ia akan memberikan keyakinan kepada para pelabur,” katanya.

Dalam perkembangan lain, Hamzah berkata, pihaknya mendapat maklumat bahawa Dasar Wawasan Kemakmuran Bersama 2030 (WKB2030) sudah dipadamkan.

Hamzah berkata, ia dibuat melalui perintah surat pekeliling kerajaan.

“Saya nak bertanya, apakah sesuatu dasar serta polisi yang telah diluluskan di Parlimen ini boleh diketepikan begitu sahaja.

“Wawasan Kemakmuran Bersama tidak dibuat hanya kerana suka-suka. Ianya mengambil masa yang panjang sehingga dua tiga tahun untuk dirangka, dan semua agensi kerajaan sudah jelas tentang hala tuju serta objektif yang hendak kita capai menjelang 2030. Di manakah tempatnya Wawasan Kemakmuran Bersama ini?,” soal Hamzah.

Ahli Parlimen Larut itu berkata, Perikatan Nasional (PN) akan menjadi pembangkang yang bertanggungjawab dan berwibawa serta berintegriti tinggi.

Hamzah berkata, selaku pembangkang, pihaknya tidak mahu menggugat kerajaan sedia ada tetapi demi memastikan negara ditadbir dengan betul.

“Kritikan kami bukan disebabkan perbezaan politik tetapi dibuat atas kesedaran kepentingan ummah. Jika ada yang baik daripada kerajaan, insya-Allah kami akan sokong,” katanya.

WKB2030 adalah iltizam untuk menjadikan Malaysia sebagai sebuah negara yang terus membangun secara mampan seiring dengan pengagihan ekonomi yang adil, saksama dan inklusif pada semua peringkat kumpulan pendapatan, etnik, wilayah dan rantaian bekalan.

Iltizam ini akan diteruskan ke arah mengukuhkan kestabilan politik dan meningkatkan kemakmuran negara serta memastikan rakyat bersatu padu tanpa prasangka dengan meraikan kepelbagaian bangsa dan budaya sebagai asas penyatuan negara bangsa.

Ianya dilancarkan pada 5 Oktober 2019 oleh Perdana Menteri ketika itu Tun Dr Mahathir Mohamad yang memimpin PH.


PAS boleh kerjasama dengan PH hadapi UMNO dalam PRN Johor: Idris

Kerjasama PAS dengan Pakatan Harapan (PH) bagi menghadapi Pilihan Raya Negeri (PRN) Johor boleh dipertimbangkan, kata Naib Presiden PAS, Senator Idris Ahmad.

Idris menjelaskan tidak menolak kemungkinan kerjasama tersebut sekiranya beberapa syarat dipenuhi sebelah parti pembangkang tersebut.

“Kita boleh dengan Amanah tapi dengan syarat dia tinggalkan DAP,” katanya ringkas dipetik laporan media.

Terdahulu, media melaporkan seorang bekas Ahli Jawatankuasa Amanah, Mazlan Aliman mencadangkan supaya kerjasama blok pembangkang diperluaskan kepada parti dalam Perikatan Nasional (PN) jika mahu menewaskan UMNO dan Barisan Nasional (BN) pada PRN Johor.

Berhubung persediaan PAS membariskan senarai calon menjelang PRN berkenaan, Idris berkata, perkara itu akan didedahkan pada hari penamaan calon.

“Tunggu sehingga penamaan calon… Dalam penamaan calon nanti awak tengok calonnya siapa. Saya bertanding sana ke atau macam mana,” katanya lagi.

Pada Pilihan Raya Umum ke-14 lalu (PRU-14), hanya seorang wakil PAS Johor memenangi kerusi Dewan Undangan Negeri (DUN) di Johor, iaitu Najib Lep di kerusi Bukit Pasir.

Awal hari ini, Timbalan Pengerusi Amanah Johor, Dzulkefly Ahmad mencadangkan supaya membuka pintu rundingan dengan Bersatu bagi mengelak episod PRN Melaka berulang lagi.

Kedua-dua pemimpin tersebut berpandangan langkah tersebut penting jika tidak mahu senario di Melaka dan Sarawak berulang.

Sementara itu, seorang Ahli Majlis Pimpinan Tertinggi (MPT) Bersatu, Muhammad Faiz Naaman turut menyokong kerjasama antara PN dengan blok pembangkang dalam menghadapi keangkuhan dan kegopohan UMNO/BN dalam PRN Johor.

Beliau berkata, fokus seluruh rakyat khususnya para pengundi di Johor wajar disatukan bagi membenam Kluster mahkamah serta pihak yang mendukung golongan itu dalam UMNO.

“Yang mempersulitkan rakyat pada saat masalah penularan varian Omicron dan kegawatan ekonomi ini,” katanya.


Shahidan bidas lantikan politik kerajaan PH-BN boleh pula

Ahli Parlimen Arau, Datuk Seri Shahidan Kassim menyindir Pakatan Harfapan-Barisan Nasional (PH-BN) dengan mendakwa PH yang sebelum ini menentang rasuah tetapi, kini sudah berjinak-jinak dengan jenayah itu.

Dalam perbahasannya di Dewan Rakyat, Shahidan juga membangkitkan persoalan mengenai pelantikan beberapa pemimpin politik dalam syarikat berkaitan kerajaan (GLC).

“Pada 14 December 2022, Jemaah Menteri kerajaan PH-BN memutuskan bahawa pengerusi dan ahli lembaga pengarah lantikan politik ditamatkan perkhidmatan mereka.

“Pada 10 March 2023, bekas Ketua Pemuda UMNO, Asyraf Wajdi dilantik sebagai Pengerusi Mara yang baharu. Asyraf Wajdi kawan baik saya, saya memang menyokong pelantikannya.

“Tetapi masalahnya PH kena isytiharkan kepentingan mereka bahawa pelantikan politik sekarang ini boleh buat pula.

“Dulu mereka kata tidak mahu pelantikan politik tetapi sekarang sudah mahu pula. Jadi saya minta diubah. Berubahlah. Kami terimalah sebab kerajaan selalu berubah-ubah diri mereka. Dulu menentang rasuah, sekarang nampak macam berjinak-jinak pula,” katanya.

Shahidan berkata, kerajaan yang diterajui PH perlu mengubah pendirian dan akui pelantikan politik boleh dibuat dalam kalangan pemimpinnya.

“Saya cuma minta kerajaan PH yang disokong oleh BN dan juga UMNO ini supaya ubah pendirian mereka bahawa pelantikan politik boleh dibuat dan lantik dalam kalangan Backbenchers ini yang tiada jawatan seperti Rara (Ahli Parlimen Bentong) semua ini lantiklah sebagai pengerusi,” jelasnya.


Varian Omicron: Jakarta, Bali kembali dikenakan PPKM Tahap Dua

Jakarta dan Bali kembali diletakkan di bawah perintah Pemberlakukan Pembatasan Kegiatan Masyarakat (PPKM) Tahap Dua, susulan kebimbangan penularan varian baharu Covid-19, Omicron, tatkala penduduk Indonesia mula mengabaikan beberapa protokol yang ditetapkan.

“Jakarta dan Bali kembali diletak di bawah PPKM Tahap Dua sehingga 13 Disember,” kata Menteri Penyelaras Hal Ehwal Maritim dan Pelaburan, Luhut B Pandjaitan hari ini. Beliau menjadi penyelaras menangani pandemik Covid-19 bagi Pulau Jawa dan Bali.

Kedua-dua wilayah itu sebelum ini diletakkan di bawah PPKM Tahap Satu.

Di bawah PPKM Tahap Dua, kakitangan pejabat perlu dikurangkan kepada 50 peratus untuk sektor perniagaan awam, manakala perkhidmatan perlu seperti telekomunikasi, logistik dan kewangan boleh membenarkan 75 peratus kakitangannya bertugas di pejabat.

Pasar dan pasar raya juga boleh dibuka pada 75 peratus kapasiti. Semua gerai, restoran dan pusat beli-belah mesti mengehadkan bilangan pengunjung kepada 50 peratus kapasiti dan ditutup pada jam 9 malam.

Aktiviti hiburan dan sukan serta majlis perkahwinan dihadkan kepada 50 peratus kapasiti, manakala taman awam hanya dibenarkan menerima 25 peratus pelawat.

“Kita perlu berwaspada dengan melaksanakan semula protokol kesihatan yang sudah mula diabaikan.

“Kita mesti berhati-hati dengan sebarang tanda peningkatan kes dan pergerakan, terutama ketika tempoh Krismas, supaya tiada jangkitan besar-besaran,” katanya.

Laporan awal dari Afrika Selatan – negara yang mula-mula mengenal pasti dan melaporkan varian itu – mencadangkan bahawa varian Omicron boleh menular lima kali lebih pantas daripada varian sebelumnya. Ia mempunyai risiko jangkitan semula yang lebih tinggi, menimbulkan kebimbangan besar kepada negara-negara di seluruh dunia.

Beberapa negara seperti, seperti United Kingdom, Kesatuan Eropah, dan Amerika Syarikat, telah melaksanakan larangan perjalanan terhadap Afrika.

Indonesia juga telah mengenakan larangan perjalanan ke atas pelancong yang tiba untuk meminimumkan risiko varian Omicron.

Warganegara Indonesia yang pulang dari luar negara dibenarkan memasuki negara itu mengikut protokol kesihatan yang ketat. Warga asing yang, dalam tempoh dua minggu lalu, telah melawat negara atau wilayah yang melaporkan kes berkaitan varian Omicron, tidak dibenarkan masuk.

Berita mengenai larangan serta-merta yang dikenakan itu mencetuskan kebimbangan orang ramai terhadap varian baharu berkenaan. Bagaimanapun, Luhut menasihat orang ramai supaya tidak panik, tetapi kekal mematuhi protokol yang ditetapkan. – Agensi


Lelaki muat naik video berunsur perkauman dibebaskan

Pemilik akaun Twitter menggunakan nama Zulfadzli@bumilangit yang ditahan polis kerana disyaki memuat naik video berunsur perkauman di media sosial pada Khamis lepas, dibebaskan dengan jaminan polis.

Setiausaha Polis Diraja Malaysia (PDRM) Datuk Noorsiah Mohd Saaduddin berkata ia susulan tempoh reman ke atas lelaki tersebut tamat pada hari ini, lapor Bernama.

“Seterusnya, PDRM melalui Unit Siasatan Jenayah Terkelas, akan merujuk kertas siasatan ke Pejabat Peguam Negara menurut peruntukan Perkara 145(3) Perlembagaan Persekutuan, setelah siasatan dilengkapkan,” katanya dalam kenyataan hari ini.

Lelaki berusia 39 tahun itu ditahan di Ibu Pejabat Polis Daerah Dang Wangi bagi membantu siasatan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998, kerana memuat naik video yang menjurus kepada unsur perkauman yang boleh mencetuskan ketegangan kaum di aplikasi TikTok.


Bimbang varian Omicron, peralihan ke fasa endemik dikaji semula

Kebimbangan penularan varian Covid-19 lebih merbahaya yang baharu ditemui dikenali sebagai Omicron menyebabkan Putrajaya perlu mengkaji semula fasa ‘Peralihan ke Endemik’ sehingga mendapat maklumat lanjut berhubung varian tersebut.

Langkah berhati-hati terpaksa diambil kerajaan berikutan varian itu dilaporkan sangat pantas dan mudah berjangkit, kata Menteri Kanan Pertahanan Datuk Seri Hishammuddin Hussein hari ini.

“Sebelum ini, kita memutuskan kemungkinan mengumumkan fasa ‘Peralihan ke Endemik’ namun dihentikan seketika untuk melihat perkembangan varian Omicron yang menular ke seluruh dunia.

“Kita bimbang semua yang dirancang dan yang diumumkan dalam masa terdekat seperti kelonggaran, prosedur operasi standard (SOP) dan tujuh asas menuju fasa endemik mungkin terjejas jika kita tidak memantau varian ini secara dekat dan menanganinya,” katanya dalam sidang media hari ini.

Terdahulu, beliau mempengerusikan mempengerusikan mesyuarat berkenaan di Parlimen.

Langkah berjaga-jaga perlu diambil walaupun belum ada kes membabitkan varian Omicron di Malaysia, katanya lagi yang juga Pengerusi Mesyuarat Menteri Kuartet Covid-19.

Pada 16 November lalu, Hishammuddin memaklumkan tujuh asas yang perlu dipenuhi dalam pendekatan menyeluruh yang diambil kerajaan sebagai persediaan memasuki fasa endemik.

Ia merangkumi SOP dan sembilan garis panduan; Sistem Amaran dan Tindakan (HAS) dan Strategi Ujian Kebangsaan; Test, Report, Isolate, Inform, Seek (TRISS); Automated Find, Test, Trace, Isolate, Support (FTTIS); pembukaan sempadan negara secara berperingkat dan mencari duta pemerkasaan komuniti.

Hishammuddin berkata, kawalan sempadan antarabangsa akan diperketat ke atas negara yang melaporkan penyebaran varian Omicron.

Katanya, mandat diberi kepada Kementerian Kesihatan (KKM) untuk menentukan tindakan selanjutnya berhubung keluar masuk sempadan serta SOP yang akan diumumkan.

Beliau berkata, mesyuarat kuartet turut mengambil maklum mengenai destinasi lain yang berpotensi bagi Laluan Perjalanan Lengkap (VTL) seperti Singapura ke Pulau Pinang, Langkawi, Kuching dan Kota Kinabalu.

“Bagaimanapun, kerajaan tidak akan membuat keputusan sehingga mengetahui kesan sebenar varian Omicron.

“Saya sudah minta semua pihak untuk terus memikirkan dan berbincang dengan pihak yang berkenaan. Saya harap semua pihak sentiasa berwaspada dan jangan mengambil risiko ketika kita memantau varian yang menular ini,” katanya lagi.

Mengenai permintaan pemimpin negara Afrika supaya rakyat mereka tidak dihalang masuk ke negara lain susulan penularan Omicron di negara itu, Hishammuddin berkata, pendirian Malaysia sama seperti beberapa negara lain iaitu bersandarkan risiko keselamatan dan bukan geopolitik atau hubungan dua hala.

“Saya percaya negara Afrika faham yang ia bukan mengenai isu diplomasi dan geopolitik tetapi kesihatan.

“Kita tidak akan menjejaskan tindakan yang kita lakukan selama setahun setengah dengan tindakan tidak bertanggungjawab,” katanya lagi.


Wanita sembunyi dalam bonet untuk rentas negeri ditangkap

Kerana rindukan suami dan ingin menyambut Aidilfitri bersama, seorang wanita warga Indonesia sanggup kepanasan bersembunyi di dalam bonet kereta untuk merentas negeri, hari ini.

Namun, hasratnya tidak tercapai apabila kereta dinaiki diperiksa di Sekatan Jalan Raya Perintah Kawalan Pergerakan (PKP) di Plaza Tol Simpang Ampat, ALor Gajah, Melaka.

Wanita itu dari Nilai, Negeri Sembilan mahu bertemu suaminya di Rembia, Alor Gajah, tetapi tiada surat kebenaran polis dan dia juga tidak memiliki pengenalan diri, kata Ketua Polis Daerah Alor Gajah, Superintendan Arshad Abu.

Beliau berkata, wanita berusia 23 tahun itu ditahan bersama seorang lelaki yang merupakan pemandu kenderaan ‘e-hailing’ berusia 27 tahun yang beralamat di Seremban, dalam satu kejadian kira-kira jam 2.30 petang.

“Siasatan awal mendapati wanita berkenaan sebelum itu berada di tempat duduk belakang kenderaan yang ditumpanginya, dan bertindak masuk ke dalam bonet kenderaan itu beberapa meter sebelum sampai ke sekatan jalan raya di plaza tol berkenaan.

“Wanita berkenaan ditemukan di dalam bonet kereta tersebut dalam keadaan berbaring ketika pemeriksaan anggota keselamatan di sekatan jalan raya plaza tol tersebut,” katanya dalam satu kenyataan hari ini.

Beliau berkata siasatan awal mendapati wanita berkenaan nekad mengambil tindakan sedemikian, selepas setahun tidak bertemu dengan suaminya.

Katanya kes berkenaan disiasat mengikut Seksyen 6(1)(c) Akta Imigresen 1959/63 kerana tidak mempunyai pengenalan diri yang sah, Seksyen 56(1)(D) Akta Imigresen 1959/63 kerana melindungi warga asing tanpa dokumen yang sah, dan Peraturan 15 Peraturan-Peraturan Pencegahan dan Pengawalan Penyakit Berjangkit 2021.


Covid-19: Kematian baharu 34 kes

Selepas turun tiga hari berturut-turut kepada 34 kes pada Sabtu, jumlah kematian harian akibat komplikasi Covid-19 meningkat sedikit kepada 37 kes semalam (27 Mac 2022).

Jumlah itu termasuk enam kes kematian di luar fasiliti kesihatan sebelum dibawa ke hospital atau kes ’brought in death’ (BID, lapor Kementerian Kesihatan (KKM), hari ini.

Angka itu menjadikan kumulatif kematian sejak 17 Mac 2020 lalu meningkat kepada 34,751 kes, termasuk 7,321 kes BID.

Data laman sesawang CovidNOW menunjukkan, Johor merekodkan kes kematian tertinggi iaitu sebanyak 12 kes, menjadikan kumulatif meningkat kepada 4,403 kes.

Sehingga semalam, Johor merekodkan 369,130 kumulatif positif, dengan 353,955 pesakit telah pulih, dan 10,772 kes masih aktif.

Daripada jumlah kes aktif itu seramai 10,090 pesakit menjalani kuarantin di rumah; 57 ditempatkan di PKRC; 598 dimasukkan ke hospital; dan 27 dirawat di unit rawatan rapi, dengan 23 daripadanya memerlukan alat bantuan pernafasan.

Bagi negeri-negeri lain, Kedah mencatat enam kes kematian, dan masing-masing empat di Melaka, Negeri Sembilan serta Selangor.

Pulau Pinang pula mencatat tiga kes kematian diikuti Sarawak (dua) dan masing-masing satu di Perak serta Sabah.

Tiada kes kematian dilaporkan di Kelantan, Pahang, Perlis, Terengganu, Kuala Lumpur, Labuan dan Putrajaya, semalam.


Menyokong titah Raja-Raja Melayu, henti berebut kuasa

Merujuk titah Sultan Johor dan Pemangku Raja Pahang sempena menyambut Ma‘al Hijrah 1443 baharu-baharu ini, adalah amat memprihatinkan.

Antara inti signifikan dan fundamental ucapan yang berasingan tersebut ialah Baginda berdua memberi panduan dan nasihat kepada semua pemimpin politik agar mengutamakan perpaduan ummat, menjaga kestabilan sosiopolitik negara, bukan masa berkelahi tetapi masa untuk bersatu, dan jangan berebut-rebut kuasa politik, tetapi berebut-rebut untuk membantu rakyat, serta mengutamakan dan membantu menyelesaikan kesenjangan sosioekonomi rakyat.

Sultan Johor meluahkan perasaan kecewa Baginda berkaitan situasi perebutan kuasa politik semasa.

Meneliti ucapan berupa panduan dan nasihat sempena Ma‘al Hijrah tersebut, yang disambut di tengah-tengah ujian Allāh Subḥanahu wa Ta‘ālā berkaitan pandemik Covid-19, di dalam keadaan kesenjangan sosioekonomi, serta suasana simpang siur dan kekusutan politik perebutan kekuasaan negara, Institut Pemikiran Tradisional Islam atau IPTI, mengharapkan semua pihak wajib menerima panduan dan nasihat Baginda itu dengan hati terbuka.

Semua pihak terutamanya pemimpin politik agar menumpukan seluruh tenaga kepada usaha mengurus kesenjangan sosioekonomi masyarakat yang amat mendukacitakan, memutuskan rantaian wabak Covid-19 yang membimbangkan, serta menguraikan kekusutan politik yang berlarutan yang boleh menjana ketidakstabilan negara yang lebih dahsyat.

Justeru semua pemimpin politik perlu menghayati jiwa Hijrah dengan memberhentikan segera perbalahan dan tindakan perebutan kuasa politik ketika masyarakat dan negara sedang berada di dalam keadaan luar biasa, yang memerlukan tindakan luar biasa daripada semua pihak terutamanya pemimpin politik yang kelihatan semakin ghairah dan agresif untuk menguasai koridor kekuasaan.

Amalan dan tindakan politik demokrasi dalam norma biasa harus digantikan dengan kaedah “kewajiban semasa” atau wājib al-waqt.

Justeru, IPTI mengharapkan semua pemimpin politik perlu berjiwa besar dengan menahan sifat amarah masing-masing tetapi menjana sifat sabar yang luar biasa dalam keadaan yang luar biasa seperti sekarang ini. Mereka perlu memberhentikan segera segala pergelutan dan perlakuan bersengketa seperti nasihat dan titah Raja-Raja Melayu tersebut, serta mengadakan gencatan senjata politik kekuasaan, justeru boleh menjernihkan keadaan yang sudah pun keruh dan mendukacitakan ini.

Semua pihak terutamanya pemimpin politik bersekali dengan NGO perlu berganding bahu membantu mengurus masyarakat dan negara agar dapat keluar daripada keadaan kesenjangan sosioekonomi melalui tindakan bijaksana semua pemimpin politik, termasuk Raja-Raja Melayu. Justeru, panduan dan nasihat signifikan dan fundamental Raja-Raja Melayu itu wajib dihayati dengan semangat Hijrah dan dibuktikan secara konkrit di dalam tindakan ke‘arifan politik maslahah masyarakat.

Raja-Raja Melayu yang menjadi tonggak kekuatan serta kestabilan politik negeri dan nasional telah pun bersuara memberi tunjuk ajar dan nasihat.

Maka atas kebijaksanaan Raja-Raja Melayu itu, beberapa prinsip dan kaedah Siyasah Syar‘iyyah dapat dilakukan tanpa melalui proses biasa dalam norma biasa di parlimen, tetapi boleh diurus dengan bijaksana oleh Dekri Diraja atau Royal Decree.

Ini adalah satu mekanisme efektif dalam merungkai sementara kemelut sosiopolitik Malaysia sekarang, sebelum rangkaian Covid-19 dapat diputuskan sepenuhnya, justeru dapat kembali kepada keadaan politik sebelum ini yang normal.

*Ismail Mina Ahmad Institut Pemikiran Tradisional Islam (IPTI)

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pendirian sebelah sana tak jelas, PN sedia hadapi tiga penjuru

Perikatan Nasional (PN) sedia berdepan saingan tiga penjuru dalam Pilihan Raya Negeri (PRN) Melaka jika UMNO masih berkeras untuk bergerak secara solo tidak mahu menjalinkan kerjasama, kata Pengerusinya Tan Sri Muhyiddin Yassin.

Muhyiddin berkata sejak dari awal PN sudah menyatakan kesediaan untuk bekerjasama dengan UMNO dan Barisan Nasional (BN), bagaimanapun pendirian pihak sebelah sana itu tidak jelas dan mereka tidak boleh menunggu terlalu lama kerana masa pengundian yang semakin hampir dan singkat.

“Di peringkat awal lebih seminggu kedua yang lepas bahawa kami bersedia untuk bekerjasama, persoalan yang berbangkit apakah pihak yang sebelah sana bersedia ataupun tidak.

“Jadi kita tidak dapat satu jawapan yang tegas dan jelas, masa begitu singkat sudah diumumkan tarikh untuk penamaan calon dan juga untuk tarikh pemilihan ataupun pengundian… Sebagai sebuah parti dalam Perikatan Nasional, Bersatu dan lain-lain itu bagi saya ini penting.

“Kita tak boleh lengah-lengah. Jadi kalau tidak ada isyarat, saya sebutkan kalau tidak ada syarat yang jelas, kita akan ikut keputusan yang telah dibuat oleh Perikatan Nasional kebangsaan,” katanya semasa sidang media hari ini di Melaka.

Jelas Presiden Bersatu itu lagi, saingan tiga penjuru sememangnya tidak dapat dielakkan jika tiada kerjasama dengan UMNO, namun PN sedia menghadapi sebarang kemungkinan.

“Dan parti-parti dalam itu pun iaitu Bersatu, PAS dan Gerakan juga bersetuju kalau kita perlu. berhadapan dengan tiga penjuru kita bersedia hadapi.

“Dalam politik seperti ini kita mesti sedia menghadapi realiti politik,” ujarnya lagi.

Muhyiddin juga berkata sedia berbaik-baik dengan semua pihak, namun ia realiti yang berbeza dalam politik dan sebarang sebarang kemungkinan boleh berlaku sehingga ke hari penamaan calon nanti.

“Hasrat kalau tanya saya, saya nak berbaik dengan semua orang… Ummahkah, perpaduan ummah itu, perkara yang memang biasa kita alu-alukan.

“Tapi kalau dalam pertimbangan politik, dia tak ada sebut perpaduan ummah pun. Dia tengok perpaduan dan kepentingan parti masing-masing. Jadi bagi saya kita mungkin tidak boleh berlambat-lambat, jadi kita dah ada keputusan tapi kalau apa pun nanti bila sampai hari penamaan calon kita nanti tengoklah apa yang akan berlaku di situ sama ada akan ada gabungan ataupun tidak,” katanya lagi.

Suruhanjaya Pilihan Raya (SPR) menetapkan 20 November ini sebagai hari pengundian bagi PRN Melaka dan hari penamaan calon pada 8 November serta tarikh mengundi awal pada 16 November dengan tempoh berkempen selama 12 hari bermula selepas pengisytiharan calon sehingga jam 11.59 malam pada 19 November.


Spider-Man ‘curi’ AS$1.69 bilion

Spider-Man: No Way Home menyertai senarai 10 filem box office dengan kutipan keenam tertinggi dalam sejarah filem Amerika Syarikat (AS).

Filem berdasarkan siri komik adiwira muda itu mencatat kutipan AS$1.69 bilion pada peringkat global sepanjang minggu lalu, mengatasi Jurassic World yang mengutip AS$1.67 bilion, dan The Lion King (AS$1.66 bilion).

Kini dalam minggu keenam setelah memasuki pawagam di seluruh dunia, Spider-Man: No Way Home kembali menjadi pilihan nombor satu di Amerika Utara, mengutip AS$14.1 juta antara Jumaat dan Ahad, selain AS$27.7 juta di luar negara.

Epik adiwira, yang dibintangi Tom Holland di kejiranan Marvel, mula ditayangkan pada Disember dan telah menjana kutipan AS$721 juta di AS, dan AS$970.1 juta di peringkat global.

Di luar AS, di mana No Way Home berada di kedudukan keempat sebagai filem keempat terbesar yang pernah ada, pengembaraan terbaharu Spidey melakukan yang terbaik, terutama di United Kingdom apabila mengutip AS$116 juta setakat ini.

Kutipan tertinggi lain yang direkodkan Spider-Man: No Way Home termasuk di Mexico sebanyak AS$73.4 juta; Korea Selatan (AS$60.6 juta); dan Perancis (AS$59.9 juta).

Berikut adalah 10 filem box office serta jumlah kutipan terkumpul:


Terengganu umum Ahad cuti peristiwa

Kerajaan Negeri Terengganu mengumumkan hari Ahad (13 Ogos 2023) sebagai cuti peristiwa sempena Pilihan Raya Negeri (PRN) yang berlangsung, hari ini.

Menteri Besarnya, Datuk Seri Dr Ahmad Samsuri Mokhtar berkata keputusan itu dibuat bagi memudahkan pengundi luar yang bekerja di negeri ini pulang ke tempat mengundi masing-masing.

“Pengumuman ini juga mengambil kira tugasan dan bagi memudahkan kakitangan kerajaan negeri yang bertugas sehingga lewat malam membantu Suruhanjaya Pilihan Raya (SPR) pada hari pengundian.

“Kerajaan negeri berharap pengumuman ini akan dapat memberikan kemudahan dan keselesaan kepada semua yang terlibat dalam pesta demokrasi pada 12 Ogos 2023 nanti,” katanya dalam satu kenyataan yang disiarkan Jumaat lalu.

Perikatan Nasional dan PAS berjaya mempertahankan negeri Terengganu pada pilihan raya kali ini selepas memenangi majoriti mudah.


Pengarah Pilihan Raya PAS sokong PRU15 pada 2023

Pengarah Pilihan Raya PAS Pusat, Muhammad Sanusi Md Nor menyokong cadangan bekas Perdana Menteri, Tun Dr Mahathir Mohamad supaya Pilihan Raya Umum Ke-15 (PRU15) dilaksanakan setelah cukup penggal Dewan Rakyat pada 2023.

Katanya, cadangan itu perlu diberi perhatian ketika semua pihak kini bergerak seiringan untuk memastikan ancaman Covid-19 di negara ini dapat diatasi segera.

Beliau berkata, dalam keadaan sekarang, tiada pihak yang bersedia untuk mengulangi ‘kesilapan’ seperti yang berlaku dalam Pilihan Raya Negeri (PRN) Sabah, sebelum ini di mana kes Covid-19 meningkat disebabkan PRN itu.

“Ya, saya sokong cadangan Tun. Dalam keadaan sekarang ini, siapa yang berani keluar mengundi? Mengundi ini bukan sekadar keluar memangkah semata-mata.

“Banyak perlu diuruskan antaranya petugas Suruhanjaya Pilihan Raya (SPR) yang ramai dan ini menjadi antara perkara yang perlu menjadi pertimbangan,” katanya.

Memetik laporan Utusan Malaysia beliau berkata demikian pada sidang akhbar selepas mempengerusikan Mesyuarat Exco Kerajaan Negeri di Wisma Darul Aman Alor Setar, hari ini.

Hari ini, Tun Dr Mahathir dilaporkan berpendapat PRU15 tidak sesuai diadakan pada tahun ini ekoran situasi pandemik Covid-19 yang kian membimbangkan.

Malah, beliau percaya pelaksanaan PRU pada tahun ini hanya akan mengakibatkan penularan jangkitan lebih dahsyat.

Mengulas lanjut Menteri Besar Kedah itu berkata, mungkin akan ada beberapa perkara yang menghalang proses pengundian daripada berlaku jika PRU diadakan tahun ini.

“Antaranya berkaitan dengan mereka yang dijangkiti Covid-19, adakah mereka akan dibenarkan mengundi dengan mengenakan pakaian pelindung diri (PPE).

“Pembangkang mungkin akan kata bahawa saya menyokong cadangan ini kerana mahu lebih lama menjadi Menteri Besar. Itu biasalah tuduhan dari mereka tetapi apa yang lebih penting, kita perlu pertimbangkan semua perkara-perkara ini agar tidak mendatangkan mudarat kepada semua pihak terutamanya rakyat,” katanya.


Timbalan Presiden UMNO dakwa PM janji PRU-15 tahun ini

Timbalan Presiden UMNO Datuk Seri Mohamad Hasan mendakwa kononnya Perdana Menteri Datuk Seri Ismail Sabri Yaakob telah memberi komitmen untuk mengadakan Pilihan Raya Umum Ke-15 (PRU-15) tahun ini juga.

Memetik Utusan, Mohamad mendakwa Perdana Menteri telah menyatakan bahawa PRU-15 tidak akan dilaksanakan tahun depan, tetapi tidak memaklumkan bila tarikh yang tepat.

“Pilihan raya umum sudah tidak lama, Perdana Menteri sudah bagi komitmennya, tapi dia tak boleh bagi tarikh takkan dia hendak bagi tarikh sehingga dia terpaksa kata takkan saya hendak bawa tahun depan.

“Jadi, jelas sangatlah, jelas pilihan raya tahun ini. Kalau pilihan raya umum (PRU) tahun ini takkan hendak buat bulan 12, nanti orang berenang pula pergi mengundi. Bulan 12 di Pahang bukan calang-calang banjir.

“Jadi, itu jangka masa yang kita perlu perhatikan betul-betul, gerak kerja kita, kita buat sebelum bulan 12,” katanya ketika berucap pada Perjumpaan Timbalan Pengerusi BN bersama Komponen BN Pahang di Dewan Datuk Seri Abdul Manan Ismail di Kuantan, hari ini.

Mohamad yang lebih dikenali sebagai Tok Mat berkata, Barisan Nasional (BN) perlu memastikan parti itu menang PRU-15 kerana pilihan raya kali ini akan menentukan soal hidup dan mati parti tersebut.

“Di Pahang, insya-Allah hidup, tapi kita perlu menang juga di peringkat pusat. Jangan nanti kita perlu lagi menyembah orang, lihat kerajaan pada hari ini yang mana kita terpaksa menyembah orang untuk membentuk kerajaan.

“Untuk membentuk kerajaan yang mantap dan stabil, kita mesti mampu bentuk kerajaan sendiri,” katanya.

Beliau dalam pada itu menegaskan, BN telah pun membuat keputusan parti tersebut akan bersendirian dalam menghadapi PRU-15.

Menurutnya, walaupun ada pihak yang masih “bergesel-gesel” untuk bersama BN, namun parti itu diminta jangan tergoda atau termakan pujuk rayu tersebut.

“Takkan selalu kita hendak kena tipu, berapa kali kita hendak kena tipu?” soalnya.


Tubuh RCI kes Najib demi keadilan, Pemuda UMNO gesa kerajaan

Kerajaan digesa menubuhkan Suruhanjaya Siasatan Diraja (RCI) melibatkan kes mahkamah Datuk Seri Najib Razak yang kini sedang menjalani hukuman penjara bersabit hukuman rasuah SRC International Sdn Bhd.

Gesaan penubuhan RCI itu dibuat Ketua Pemuda UMNO, Dr Akmal Saleh yang mahu keadilan diberikan kepada bekas Perdana Menteri yang dihukum penjara selama 12 tahun kerana didapati bersalah dalam kes rasuah melibatkan anak syarikat 1Malaysia Development Berhad (1MDB) tersebut.

“Akur dengan keputusan mahkamah bermaksud menghormati keputusan dan tidak turun ke jalanan membuta tuli kerana itulah yang selalu ditekankan oleh Datuk Seri Najib ketika beliau berjumpa dengan Pemuda (UMNO) seluruh Malaysia.

“Tetapi bukan bermaksud kami setuju dengan apa yang telah diputuskan,” katanya menerusi hantaran di laman Facebook pada Sabtu.

Gesaan itu dibuat Dr Akmal selepas mengambil kira hujah Hakim Besar Sabah dan Sarawak, Datuk Abdul Rahman Sebli ketika mempengerusikan panel lima hakim dalam semakan kehakiman kes membabitkan dana SRC.

Terdahulu pada Jumaat, Mahkamah Persekutuan Putrajaya menolak permohonan bekas Presiden UMNO itu untuk menyemak sabitan dan hukuman dalam kes berkenaan.

Panel lima hakim yang bersidang membabitkan Abdul Rahman bersama Datuk Vernon Ong Lam Kiat, Datuk Rhodzariah Bujang, Datuk Nordin Hassan serta Datuk Abu Bakar Jais itu menolak semakan tersebut dengan majoriti 4-1.

Abdul Rahman dalam keputusan penghakimannya menyifatkan Najib tidak mendapat keadilan sewajarnya apabila peguam, Datuk Hisyam Teh Poh Teik tidak mengemukakan rayuan selepas memaklumkan kepada panel hakim bahawa beliau tidak bersedia.